Dua Nafi Bunuh Pemandu Grab Di Tuaran

KOTA KINABALU: Dua pekerja cuci kereta meminta dibicarakan di Mahkamah Tinggi, di sini, pada Khamis bagi tuduhan membunuh seorang pemandu Grab di Tuaran, dua tahun lepas.

Warga Filipina tanpa dokumen, Arsit Indanan, 22, dan Amru Al Asy Japri, 26, yang hadir di hadapan Hakim Datuk Nurchaya Hj Arshad, mengaku tidak bersalah kepada tuduhan itu.

Mereka dituduh membunuh Mohammad Hanafiee Jaffar, 27, di dalam sebuah kereta Proton Saga FLX antara jam 4 pagi dan 5 pagi pada 25 Mei 2019 di tepi Jalan Marabahai di Tuaran.

Mereka didakwa bersama di bawah Seksyen 302 Kanun Keseksaan, yang membawa hukuman mati, jika sabit kesalahan.

Nurchaya menetapkan 26 November untuk pengurusan kes pra-bicara pertama dan memerintah supaya dua tertuduh direman lanjut kerana tuduhan terhadap mereka tidak mempunyai peruntukan untuk ikat jamin.

Timbalan Pendakwa Raya Azreen Yas Mohamad Ramli menjalankan pendakwaan. Arsit dan Amru masing-masing diwakili oleh peguam-peguam dilantik Mohd Ari Nadzrah Abd Rahman dan Muhamad Amirul Amin.- Harian Ekspres


Isteri Hamil Maut Dipanah Bekas Suami

LONDON: Akibat dendam kerana ditinggalkan isterinya untuk lelaki lain, seorang suami membuat perancangan selama setahun sebelum akhirnya menembak dan membunuh wanita yang sarat mengandung itu menggunakan busur silang.

Sky News melaporkan, Devi Unmathallegado, 35, maut selepas panah ditembak bekas suaminya Ramanodge Unmathallegado, 51, menusuk jantungnya, namun bayi dikandungnya diselamatkan menerusi pembedahan kecemasan.

Unmathallegado dilaporkan berang kerana Devi mahu melarikan diri daripadanya, malah turut merancang membunuh pasangan baru Devi, Imtiaz Muhammad.

Menurut laporan The Metro, Unmathallegado bersembunyi di dalam bangsal di kediaman pasangan berkenaan pada pagi kejadian, dengan berbekalkan senjata termasuk busur silang, anak panah, tukul, pisau dan gunting.

Mahkamah diberitahu, dia mengambil masa beberapa bulan mengumpul senjata serta melakukan pemerhatian di kediaman pasangan itu sebelum melaksanakan perancangannya pada November tahun lalu.

Bagaimanapun, kebetulan pada pagi itu Imtiaz masuk ke bangsal berkenaan seterusnya mengganggu perancangan Unmathallegado.

Tertuduh mengejar Imtiaz ke dalam rumah dan melepaskan busarnya selepas melihat bekas isterinya di situ.

Wanita itu cedera parah ketika cuba melarikan diri ke aras atas rumahnya sebelum Unmathallegado berjaya dihalang dan senjatanya dirampas.

Unmathallegado kini dibicarakan kerana menafikan semua tuduhan terhadapnya. – Agensi


Jualan Amal Bundle Raih RM50,000 Bantu Bawa Pulang Jenazah Rakan Dari Korea Selatan Ke Tawau

TAWAU: Ikhtiar 12 peniaga bundle rakyat Malaysia, mengadakan jualan amal bagi mengumpul dana membantu penghantaran pulang jenazah rakan mereka di Gwangju, Korea Selatan ke Tawau, Sabah berhasil mengutip RM50,000.

Dana itu bagi proses pengurusan jenazah Muhammad Khairul Anas Abdu Gapal, 31, berasal dari Kampung Titingan yang meninggal dunia akibat sakit di Gwangju pada Jumaat lepas (26 Feb).

Jualan amal itu yang diusahakan oleh peniaga bundle rakyat Malaysia di Korea Selatan, bersiaran menerusi Facebook Live ‘Saudagar jpkr’ tengah malam semalam (1 Mac) selama 1 jam 40 minit dan mendapat tontonan lebih 8,000 pengguna Facebook.

Terselit 1,001 kesedihan di setiap wajah peniaga bundle berkenaan dengan kehilangan rakan mereka yang berkelana ke Korea Selatan sejak dua tahun lalu sebagai pekerja kontrak.

Seorang pembeli jualan amal berkenaan yang juga merupakan peniaga bundle popular di Tawau, Andika Nazri, 27, ketika dihubungi Bernama berkata beliau menghabiskan RM3,000 membeli beberapa helai baju sebagai tanda sokongan untuk aktiviti amal berkenaan.

“Saya turut berasa sedih, saya pun ada pengalaman berniaga bundle di Korea Selatan dan tahu membawa pulang jenazah dari sana ke Tawau ini memerlukan kos sangat tinggi,” katanya yang mengusahakan Pali Pali Bundle di sini.

Menerusi jualan secara langsung di Facebook ‘Saudagar jpkr’, kumpulan penjual bundle terlibat termasuk Acai Bundle – Korea, Nuahh bundle, Bundle bundle Safril Kuns, Selipar ManonAjushi, Gwangju Bundle, GTO Bundle, Bundle Borneo 21 dan Gwangju Family R’B Store.

Kumpulan penjual itu mengumpulkan barang jualan dan koleksi peribadi untuk dijual kepada orang ramai menerusi jualan amal berkenaan di samping item termahal yang dijual, sebuah beg galas MCM berwarna merah bernilai RM5,000.

Sementara itu, abang kepada arwah, Hazlan Abdu Gapal, 35, menzahirkan rasa syukur dengan bantuan semua termasuk penjual serta pembeli barangan amal bundle itu, bagi memudahkan urusan penghantaran jenazah adiknya.

“Seorang peniaga bundle ini ada menghubungi saya bagi meminta izin untuk membuat jualan amal bagi mengumpul dana disasarkan sebanyak RM40,000 dan saya bersetuju dengan niat baik mereka kerana kos pengurusan jenazah sehingga ke Tawau boleh mencecah RM70,000.

“Saya cukup terharu dengan niat baik mereka, mereka ini hanya dikenali di Facebook sahaja, tiada ikatan keluarga langsung, hanya Allah dapat membalas jasa baik mereka, saya harap perjuangan baik mereka menjadi inspirasi kepada rakyat Malaysia lain untuk melakukan kebaikan,” katanya lagi.

Hazlan berkata adiknya merupakan anak kelima daripada sembilan beradik dan seorang yang suka berahsia, hidup berdikari dan tidak suka menyusahkan keluarga.

“Kami sekeluarga pun belum tahu punca adik sakit cuma pada tiga minggu lalu adik beritahu ada muntah-muntah itu sahaja,” katanya.

Menurutnya, adiknya itu mengambil keputusan bekerja di Korea kerana mahu mengumpul modal bagi membuka bengkel kereta di Tawau untuk keluarga. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Covid-19: 16,117 Kes Baharu Direkod Hari Ini

PUTRAJAYA: Kementerian Kesihatan (KKM) melaporkan 16,117 kes baharu Covid-19 dalam tempoh 24 jam lalu.

Ketua Pengarah Kesihatan, Dr Noor Hisham Abdullah berkata, jumlah kes keseluruhan setakat ini adalah 1,044,071 kes.

Selangor mencatatkan jumlah kes tertinggi dengan 6,616 kes

Ia diikuti Kuala Lumpur (2,457), Kedah (1,000), Johor (907), Sabah (741), Melaka (674), Negeri Sembilan (669), Penang (618), Kelantan (592), Perak (583), Sarawak (405), Pahang (403), Terengganu (317), Putrajaya (122), Labuan (11) dan Perlis (2).


Dua Terselamat Kenderaan Terbabas Masuk Gaung Di Jalan Ranau-Tamparuli

RANAU: Dua individu terselamat selepas kenderaan dinaiki terbabas sendiri sebelum terjunam ke dalam gaung sedalam 60 meter dalam kejadian di Jalan Ranau-Tamparuli berhampiran Kampung Kiau, di sini, malam tadi.

Dalam kejadian kira-kira jam 11.30 malam itu, dua mangsa membabitkan penumpang wanita berusia 34 tahun dan pemandu lelaki berusia 36 tahun.

Jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Sabah berkata, pihaknya menerima panggilan kecemasan pada jam 11.39 malam.

Katanya, susulan laporan itu, sepasukan lapan anggota dan pegawai bersama sebuah jentera serta van Unit Bantuan Perkhidmatan Kecemasan (ERMS) dikerah ke lokasi kejadian.

“Sebaik tiba di lokasi kejadian, pasukan operasi mendapati kemalangan membabitkan sebuah kenderaan Ford Ranger yang terbabas sendiri masuk ke dalam gaung sedalam lebih 60 meter.

“Terdapat dua orang mangsa terlibat di mana kedua-duanya hanya mengalami kecederaan ringan,”katanya dalam kenyataan media yang dikeluarkan, hari ini.

Menurutnya, kedua-dua mangsa terus diberi rawatan awal oleh pasukan EMRS di lokasi kejadian sebelum dihantar ke hospital

“Pasukan bomba kemudiannya melakukan pemeriksaan akhir sekitar kawasan bagi memastikan tiada kemerbahayaan lain sebelum operasi tamat pada jam 1.09 pagi,” katanya.- Asiatimes


Sebaik bercerai, Bella terus kerja

PERCERAIAN dengan suaminya, penyanyi Aliff Aziz hari ini langsung tidak menjejaskan tumpuan Bella Astillah terhadap kariernya.

Beberapa jam selepas bercerai dan bergelar ibu tunggal, Bella dengan keadaan tenang, tampil menjayakan majlis Iftar Amal Souk Raya 2019 bersama Madrasah Tahfiz Syazwan di Event Hall GMBB, Jalan Robertson, Kuala Lumpur.

“Sebenarnya jemputan untuk majlis ini sudah lama dibuat dan saya menyatakan persetujuan untuk hadir. Apabila berjanji, memang saya akan tunaikan biar apapun yang berlaku. Saya juga rapat dengan penganjurnya, abang Ayie dan dia terkejut dengan kehadiran saya,” katanya.

Bella yang ditemani ibu dan dua adiknya, mendapat tumpuan media dan tidak kekok melayan soalan yang diajukan terhadapnya.

“Saya faham ini tugas anda. Cuma saya harap semua pihak mendoakan yang terbaik buat saya. Seperti yang diketahui. Saya masih dibelenggu perasaan sedih dan masih dalam proses ‘move on’.

“Tipulah kalau saya tiada perasaan itu. Buat masa ini, saya banyak habiskan masa dengan keluarga terutama anak saya, Mohamad Ayden Adrean untuk meredakan kesedihan,” katanya.

Menurutnya secara perlahan-lahan dengan sokongan keluarga, dia percaya mampu melalui situasi sukar ini.

“Sebolehnya saya nak selamatkan rumah tangga saya. Tidak kisahlah orang kecam saya kata tiada akal. Rumah tangga ibarat kita bina masjid dan siapa yang sanggup merobohkannya. Tapi apa yang saya lalui sekarang adalah takdir dan saya reda,” katanya.

Bella mengakui dengan perpisahan yang berlaku, Aliff mampu menjalani kehidupan dan memperbaiki kesilapan yang dilakukan.

“Saya sendiri pun belum sempurna dan perlu banyak muhasabah diri,” katanya.

Pasangan ini sah bercerai talak satu di Mahkamah Syariah Kuala Lumpur petang tadi. – Harian Metro


Bayi 12 Hari, Mangsa Termuda Covid-19 Di Malaysia

KUALA LUMPUR: Bayi berusia 12 hari adalah pesakit jangkitan koronavirus baharu (Covid-19) termuda di Malaysia, manakala pesakit tertua membabitkan warga emas berusia 83 tahun.

Ketua Pengarah Kesihatan Datuk Dr Noor Hisham Abdullah berkata, golongan yang mempunyai imunisasi rendah menjadi keutamaan Kementerian Kesihatan Malaysia (KKM) dalam memberikan rawatan.

Menurutnya, tiga faktor berisiko tinggi dijangkiti Covid-19 iaitu individu berusia 70 tahun ke atas, mempunyai penyakit lain dan mendapatkan rawatan lewat iaitu di peringkat memerlukan bantuan pernafasan.

“Strategi kita adalah untuk melindungi mereka yang mempunyai imuniti rendah seperti pesakit berusia dan mempunyai penyakit lain.

“Golongan ini harus dilindungi dan memastikan mereka duduk di rumah,” katanya dalam sidang media harian terkini Covid-19 di Putrajaya, hari ini.

Mengulas lanjut, Noor Hisham berkata, berdasarkan rekod KKM mendapati pesakit Covid-19 mempunyai peluang untuk pulih sekiranya mereka mendapatkan rawatan sepenuhnya.

Beliau berkata, Malaysia mencatatkan kadar kematian 1.1 peratus dengan lebih 98 peratus pesakit berjaya pulih sepenuhnya selepas menerima rawatan meskipun memerlukan bantuan pernafasan di Unit Rawatan Rapi (ICU).

“Inilah kita kena pastikan perawatan dan penjagaan di ICU dapat dikekalkan dan dimantapkan dan pesakit ada peluang untuk pulih jika diberi rawatan awal. Kita memakan masa untuk memastikan mereka pulih dan dapat kembali kepada masyarakat.

“Apa yang penting sebelum discaj, mereka dipastikan negatif untuk tempoh 24 jam. Ini memakan masa 10 hari sehingga dua minggu.

“Kita akan tetap memberikan penjagaan sehingga mereka mendapat ujian negatif sebanyak dua kali,” katanya. – Harian Metro


Manipulasi Harga Pelaratan Elektronik, KPDNHEP Sabah Keluarkan Lima Notis

KOTA KINABALU: Tindakan lima premis yang disyaki menaikkan harga peralatan elektronik menyebabkan kesemua premis tersebut diberikan notis oleh Kementerian Perdagangan Dalam Negeri dan Hal Ehwal Pengguna (KPDNHEP) negeri Sabah.

Pengeluaran notis itu dilakukan dibawah pelaksanaan Ops Catut 8.0 bagi memastikan peniaga tidak mengambil kesempatan menaikkan harga peralatan elektronik berikutan permintaan yang tinggi akibat pembelajaran online.

Pengarah Pejabat KPDNHEP Sabah, Georgie Abas berkata, barangan yang diperiksa adalah komputer, komputer riba, tablet, mesin pencetak dan telefon bimbit.

Beliau berkata, dalam pemeriksaan yang dijalankan sejak 26 Jan, KPDNHEP Sabah telah menjalankan pemeriksaan ke atas lima premis perniagaan dan mengeluarkan lima notis kepada peniaga peralatan elektronik kerana disyaki menaikkan harga.

“Pemeriksaan ke atas premis-premis perniagaan yang menjual peralatan elektronik seperti set komputer, komputer riba, mesin pencetak dan telefon bimbit dilakukan kerana didapati bekalan peralatan elektronik berkenaan mencatatkan jualan tinggi terutama, mesin pencetak dan komputer riba.

“Lima notis yang dikeluarkan kepada peniaga itu adalah untuk mendapatkan perincian harga jualan dan harga kos barangan bagi tujuan siasatan lanjut sama ada berlaku pengambilan keuntungan berlebihan atau sebaliknya,” katanya.

Beliau berkata, kesemua peniaga diberikan tempoh dua hari untuk membekalkan maklumat yang diarahkan kepada KPDNHEP.

Katanya, Ops Catut 8.0 yang dijalankan sehingga 8 Feb ini bertujuan untuk membendung salah laku atau manipulasi harga oleh peniaga susulan pembelajaran dalam talian bagi murid dan pelajar untuk sesi persekolahan yang bermula 20 Jan lalu.

Justeru itu, beliau mengingatkan semua peniaga agar tidak menaikkan harga peralatan elektronik seperti komputer meja, komputer riba, tablet, mesin pencetak dan telefon bimbit. Sekiranya didapati berlakunya pengambilan untung yang berlebihan, tindakan di bawah Akta Kawalan Harga Dan Anti Pencatutan (AKHAP) 2011 akan diambil ke atas peniaga yang terbabit.

Mana-mana orang yang disabitkan atas suatu kesalahan di bawah Akta ini boleh didenda tidak melebihi RM100,000 atau dipenjarakan selama tempoh tidak melebihi tiga tahun atau kedua-duanya.

Katanya, orang ramai juga boleh menyalurkan aduan ke sembilan saluran aduan pengguna seperti portal aduan KPDNHEP, Whatsapp kepada 0192794317 atau hubungi talian aduan 1800-886-800. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Saringan Besar-Besaran Punca Kes Covid-19 Meningkat Di Sabah

KOTA KINABALU: Pada hari kedua pelaksanaan Perintah Kawalan Pergerakan (PKP), kes positif baharu Covid-19 di Sabah melonjak naik kepada 514 kes berbanding semalam.

Manakala, dua kluster baharu dan dua lagi kematian dilaporkan hari ini.

Menteri Kerajaan Tempatan dan Perumahan, Datuk Seri Masidi Manjun berkata, dua kematian itu dilaporkan di Putatan dan Kota Kinabalu.

Dua kluster baharu adalah kluster Ladang Baturong, Kunak dengan 44 kes positif hari ini dan bilangan kumulatif 54 kes manakala, kluster Ladang Matamba, Lahad Datu dengan empat kes positif dan kumulatif 20 kes.

Kedua-dua kluster ini timbul susulan saringan besar-besaran yang dilakukan syarikat peladangan dengan kerjasama Pertubuhan Keselamatan Sosial (Perkeso).

Beliau berkata, daripada 514 kes baharu hari ini, Lahad Datu mencatatkan kes tertinggi dengan 81 kes, diikuti Tawau (74), Kunak (63) Kota Kinabalu (57), Penampang (45), Kinabatangan (35), Keningau (26), Sandakan (15), Pitas (14), Kota Belud (12), Putatan (12), Kalabakan (11), Kota Marudu (11), Papar (9), Beaufort (8), Kudat (7), Ranau (5), Nabawan (5), Tambunan (3), Sipitang (3), Semporna (2) dan Telupid (1).

Masidi berkata, daripada 514 kes positif itu, sebanyak 314 kes atau 61 peratus dari saringan kontak rapat, saringan bergejala 80 kes, saringan kluster baharu dan kluster-kluster sedia 62 kes, saringan komuniti lima kes dan 53 kes adalah dari lain-lain kategori.

Sementara itu, sebanyak 370 kes pulih dilaporkan, dengan kumulatif kes sebanyak 38,610 kes. Kes kematian di Sabah kekal 297 kes.

Setakat ini, sebanyak 42,802 kes Covid-19 dilaporkan di Sabah dengan 2,868 kes aktif yang sedang menerima rawatan, iaitu 786 orang di hospital dan 2,082 orang di Pusat Kuarantin dan Rawatan Covid-19 (PKRC).

Terdapat 75 orang ditempatkan di Unit Rawatan Rapi (ICU) dan 18 orang memerlukan alat bantuan pernafasan.

Bilangan keseluruhan katil di hospital dan PKRC di Sabah adalah 6,729 katil dan peratus penggunaan adalah 42.62 peratus.

Hari ini PKRC Institut Kemahiran Mara (IKM), Kota Kinabalu ditutup secara rasmi berikutan PKRC lain cukup untuk menampung keperluan katil pada masa kini. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


‘Maafkan Saya, Andai Ini Status Saya Yang Terakhir’

KUALA LUMPUR: “Kesihatan saya semakin drop (merosot), andai ini status yang terakhir saya minta maaf pada semua andai ada salah dan silap.”

Demikian status seorang pesakit disyaki Covid-19 dalam Facebooknya yang memerlukan doa daripada orang ramai supaya diberi kesembuhan segera.

Pesakit menggunakan nama Nur Aina Insyirah itu turut meletakkan gambar dalam keadaan berdarah dan ketika itu sedang menunggu bantuan doktor.

“Tolong doakan saya, doa anda semua saya perlukan sekarang andainya malam ini status saya yang terakhir.

“Saya minta maaf pada semua andai ada salah dan silap,” katanya dalam status di Facebook ditulis pada 10.30 malam tadi.

Nur Aina turut menjelaskan, ketika ini dia sedang menunggu keputusan sama ada positif atau negatif virus itu.

“Apa pun tunggu result (keputusan) dan jangan buat andaian. Suspek sahaja, negatif atau positif tunggu laporan saja sebab saya ada masalah kesihatan lain juga,” katanya.

Wanita itu turut menjelaskan kenapa dia dibenarkan menggunakan telefon ketika berada di wad isolasi di sebuah hospital.

“Yang tanya kenapa saya masih boleh guna telefon di wad kerana saya diasingkan jauh daripada jururawat dan doktor.

“Jururawat dan doktor akan hubungi saya atau saya akan hubungi mereka untuk mendapatkan rawatan, sebab apabila mereka masuk ke sini semua kena lengkap berbungkus kemudian kena mandi dan tukar baju,” jelasnya.

Menurutnya, apabila keadaan memerlukan jururawat dia akan menghubungi mereka.

“Apabila keadaan yang saya perlukan jururawat baru saya hubungi, sebab itu telefon sentiasa berada dengan saya 24 jam.

“Minta netizen jangan salah anggap pihak hospital tidak bertanggungjawab memberi kebenaran saya menggunakan telefon ketika di wad isolasi. “Mereka akan masuk ke wad saya ini apabila perlu saja untuk langkah keselamatan doktor dan jururawat,” katanya tanpa menjelaskan di mana hospital dia dirawat.

Dia turut meluahkan perasaan kasihan terhadap doktor dan jururawat yang berjuang untuk pesakit Covid-19.

“Jangan lupa mendoakan saya pulih sepenuhnya,” katanya.

Nur Aina memohon supaya semua netizen jangan menambah kerisauan keluarganya dengan bertanya pelbagai soalan.

“Saya pun tak nak suspek Covid-19 ini, macam kami minta nak kena,” katanya.

Harian Metro sedang mendapatkan wanita itu untuk berkongsi cerita selanjutnya. – Harian Metro


Sebahagian Dari 21,000 Penduduk Kampung Numbak, Telipok Disaring Hari Ini

KOTA KINABALU: Susulan pengesanan 341 kes positif di Kampung Numbak dan Penempatan Telipok, saringan bersasar Covid-19 di kedua-dua kawasan tersebut akan dijalankan esok.

Menteri Kerajaan Tempatan dan Perumahan Datuk Seri Panglima Masidi Manjun berkata, Jabatan Kesihatan Negeri Sabah (JKNS) akan menjalankan saringan bersasar melibatkan 10 peratus penduduk di kawasan tersebut.

Kawasan yang kini diletakkan di bawah Perintah Kawalan Pergerakan Diperketatkan (PKPD) itu mempunyai kira-kira 21,000 orang penduduk dimana, sekitar 15,000 orang di Penempatan Telipok dan 5,700 orang di Kampung Numbak.

Beliau berkata, daripada 341 kes positif yang dikesan setakat ini, 134 kes dikesan di Kg Numbak dan 25.4 peratus daripadanya membabitkan warga asing. Sementara, 207 kes di Penempatan Telipok yang babitkan 13.4 peratus warga asing.

Masidi berkata, dengan saringan bersasar peningkatan kes yang mendadak dijangka akan berlaku di Kota Kinabalu dalam tempoh dua hingga tiga hari akan datang.

“Walau kes pada masa ini stabil tapi dengan ujian saringan bersasar di Kg Numbak dan Telipok ini, kita akan melihat kenaikan kes yang mendadak di Kota Kinabalu. Ia bergantung kepadda hasil ujian yang dilakukan.

“Ujian bersasar ini sebagai tindakan proaktif JKNS untuk memperluaskan saringan dalam kalangan penduduk di kawasan PKPD,” katanya semasa sidang media perkembangan semasa Covid-19 negeri Sabah, di sini hari ini.

Pelaksanaan PKPD di Kg Numbak dan Penempatan Telipok bermula hari ini sehingga 29 November.

Dalam pada itu, bantuan bakul makanan ke kawasan ini juga akan turut diberikan dan jika ianya tidak mencukupi, mereka boleh maklumkan kepada pegawai yang terlibat dalam agihan bakul makanan. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lebih 80% Netizen Bersetuju Tempoh PKP Dilanjutkan Lagi – Kaji Selidik

Sejak semalam, laman Facebook Berita Harian membuat kaji selidik mendapatkan pandangan pengguna-pengguna Facebook sama ada perlu atau tidak Perintah Kawalan Pergerakan (PKP) dilanjutkan di negara ini.

Ketika artikel ini ditulis, Lebih 84% daripada lebih 200,000 undian dibuat bersetuju untuk PKP ini dilanjutkan manakala selebihnya memilih untuk tidak setuju.

PKP di Malaysia sudah memasuki fasa kedua selepas fasa pertama tamat pada 31 Mac 2020.PKP fasa kedua ini pula dijadualkan bakal berakhir pada 14 April 2020.

Keputusan sama ada PKP ini bakal dilanjutkan atau tidak, dijangka bakal diketahui selewat-lewatnya Jumaat ini iaitu hari ke-10 Perintah Kawalan Pergerakan  Fasa 2 ini dilaksanakan.

PKP ini dilaksanakan di negara ini selepas jangkitan Covid-19 semakin serius dan ini bertujuan untuk memutuskan rantaian jangkitan yang berlaku. Kerajaan menyeru rakyat Malaysia untuk duduk dalam rumah, kerap membasuh tangan menggunakan air dan sabun serta amalkan penjarakan sosial (Social Distancing) 1 meter ketika berada di tempat awam.

Warganet juga turut meninggalkan komen-komen di mana mereka bersetuju walau ada yang menyatakan keberatan kerana sudah lama tidak bekerja dan sebagainya.

Namun, demi keselamatan rakyat dan negara mereka berpendapat adalah lebih baik dilanjutkan tempoh PKP sehingga rantaian jangkitan sudah terputus.


Dua Gempa Bumi Goncang Tuban Di Indonesia Rasa Sehingga Ke Bandung Dan Bali

TERKINI!! Media tempatan melaporkan gempa bumi yang melanda Tuban, Jawa Timur terkesan sehingga ke Denpasar, Bali dan Bandung.

Menurut laporan, gempa pertama berlaku pada pukul 2.06 petang tadi dengan magnitud 5.6 manakala gempa kedua dikesan terjadi pada pukul 2.31 petang dengan kekuatan yang lebih tinggi iaitu magnitud 6.0.

Ketua Bidang Data dan Informasi Balai Besar Meteorologi Klimatologi dan Geofisika (BBMKG) Wilayah III Iman Fatchurochman menjelaskan, kejadian tersebut yang  dipengaruhi oleh kedalaman pusat gempa.

Gempa tersebut dikesan terjejas sehingga 648 km sehingga menjejaskan kawasan Denpasar. Perkara ini berikutan semakin dalam pusat gempa maka semakin luas wilayah yang terkesan.

Iman juga menasihati agar penduduk setempat tidak panik dan terus berwaspada terhadap kejadian tersebut. Selain itu, penduduk juga perlu mengambil langkah berjaga-jaga dan mengetahui perkara yang perlu dilakukan sekiranya terlibat dalam gempa ini.

Gempa tersebut juga dirasakan di Madura, Malang, Denpasar, Mataram, Lombok Barat, Lombok Tengah, Sumbawa, Bima, Cilacap, Purworejo, Yogyakarta, Lumajang, Tuban, Trenggalek, Surayabaya sehingga Bandung.


ESSCOM Usir 1,995 PATI Di Tawau

TAWAU: Seramai 1,995 pendatang asing tanpa izin (PATI) berumur antara dua hingga 60 tahun diusir dan dihalang memasuki daerah ini menerusi Operasi Cegah PATI (OCP) Laut bermula April sehingga Oktober lalu.

Ketua Staf Operasi Laut Kawasan Keselamatan Khas Pantai Timur Sabah (ESSCOM) Laksma (M) Hamid Mohd Amin, berkata kesemua mereka berjaya dikesan ketika cuba memasuki daerah ini melalui laluan tidak diwartakan di sekitar perairan batu 1 hingga batu 5 Jalan Apas, dekat sini.

Katanya, OCP Laut yang diaktifkan pada awal April lalu adalah operasi bersepadu khas membabitkan pelbagai agensi keselamatan yang ditubuhkan khusus bagi mengekang kemasukan PATI dari negara jiran termasuk Indonesia dan Filipina.

“Tindakan kita pada masa kini ialah mengusir atau mengarahkan mereka berpatah balik ke negara asal masing-masing bagi mengekang dan memutuskan penularan wabak COVID-19 dalam kalangan PATI,” katanya dalam kenyataan di sini, hari ini.

Jelas beliau, ESSCOM dengan kerjasama semua agensi penguatkuasa dalam OCP laut akan terus memperketatkan kawalan di sempadan perairan daerah ini terutamanya kemasukan PATI dari Pulau

Sebatik, Indonesia bagi mengekang penularan wabak COVID-19.

Katanya, bagi tujuan itu tiga kapal dan lapan bot telah diatur gerak dalam operasi ini membabitkan kekuatan anggota seramai 9 pegawai dan 89 anggota lain-lain pangkat.

Dalam pada itu, Hamid turut menyeru kepada semua komuniti maritim pesisir pantai memberikan kerjasama dengan menyalurkan makluamat berkaitan kegiatan pencerobohan oleh PATI melalui laluan haram (tidak diwartakan) kepada pasukan keselamatan untuk tindakan segera.

“Komuniti maritim juga diingatkan supaya jangan bersubahat dan bersekongkol dengan tekong laut yang cuba menyeludup masuk PATI ke daerah ini.

“Tindakan tegas akan diambil sekiranya didapati ada pihak dalam kalangan komuniti yang bertindak bersubahat dan melindungi PATI termasuk bersekongkol dengan tekong laut,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Suami Isteri Maut Dirempuh & Diseret Kenderaan Di Penampang

KOTA KINABALU: Suami isteri maut apabila motosikal dinaiki pasangan itu dirempuh dan diseret hingga ke dalam longkang bersama kenderaan yang melanggarnya di Jalan Noosob-Hungab, Penampang, petang hari ini.

Dalam kejadian 2.50 petang itu, penunggang motosikal berusia 35 tahun dan isterinya berusia 38 tahun meninggal dunia di lokasi kemalangan.

Ketua Polis Daerah Penampang, Deputi Superintendan Mohd Haris Ibrahim berkata, siasatan awal mendapati kenderaan pelbagai guna MPV Toyota Avanza dipandu seorang lelaki dipercayai hilang kawalan.

“Lalu kenderaan itu terbabas di jalan selekoh dan masuk ke lorong bertentangan sebelum melanggar motosikal dinaiki pasangan suami isteri.

“Impak kejadian itu menyebabkan motosikal dinaiki mangsa terseret dan terhumban ke dalam longkang besar bersama-sama kenderaan berkenaan,” katanya ketika dihubungi, hari ini.

Mohd Haris berkata, pasangan suami isteri warga asing disahkan meninggal dunia di tempat kejadian oleh pegawai perubatan Hospital Queen Elizabeth (HQE 1), Kota Kinabalu.

“Pemandu kenderaan MPV Toyota Avanza berusia 33 tahun hanya cedera ringan, manakala penumpang lelaki berusia 17 tahun tidak mengalami kecederaan.

“Siasatan masih dijalankan dan mayat pasangan suami isteri dihantar ke HQE Kota Kinabalu untuk bedah siasat,” katanya.

Kes disiasat mengikut Seksyen 41(1) Akta Pengangkutan Jalan 1987.


Yusof Harap 69 Sekolah Tidak Selamat Di Sabah Diganti Segera

KOTA KINABALU: Kerajaan Negeri meminta Kementerian Pendidikan Malaysia (KPM) menyegerakan proses penggantian bangunan sekolah yang dikategorikan tidak selamat di Sabah sebelum Rancangan Malaysia ke-11 (RMK11) berakhir.

Menteri Pelajaran dan Inovasi Datuk Dr Yusof Yacob berkata, kementerian itu kini memberi tumpuan untuk mendapatkan dana daripada Kerajaan Persekutuan bagi menyegerakan proses penggantian 69 buah sekolah yang dikategorikan tidak selamat dalam RMK11 (2016-2010).

Beliau berkata, keutamaan kementeriannya pada ketika ini adalah untuk memastikan bangunan sekolah tidak selamat ini diganti dengan kadar segera.

Mengenai 587 buah bangunan sekolah daif di negeri ini pula, Yusof berkata, keperluan mengganti dan menaiktaraf kesemua sekolah itu akan dimasukkan dalam RMK12 yang akan bermula pada 2021.

Katanya, kementerian itu memandang serius usaha menaiktaraf dan menggantikan bangunan 587 sekolah daif di seluruh Sabah.

”Kita merekodkan 587 sekolah daif yang terdiri daripada sekolah rendah dan sekolah menengah.

”Untuk menggantikan semula bangunan sekolah rendah yang daif, ia memerlukan kos sebanyak RM5juta bagi satu sekolah dan secara keseluruhannya memerlukan perbelanjaan sebanyak RM2.5 bilion,” katanya ketika ditanya mengenai sekolah daif di Sabah.

Beliau berkata demikian ketika ditemui semasa Majlis Pembukaan Perkhidmatan Perpustakaan Negeri Sabah, Cawangan Tanjung Aru, di sini pada Isnin.

Yusof berkata, kementeriannya akan mencari jalan bagi mendapatan dana berkenaan.

”Saya dan Ketua Menteri akan berunding dengan Kerajaan Persekutuan kerana pendidikan terletak dibawah Kerajaan Persekutuan dan Kerajaan Negeri akan membantu mana yang boleh.

”Bagaimanapun, kita memohon supaya Kerajaan Persekutuan menyegerakan proses penggantian sekolah daif ini,” jelasnya. – BorneoToday


Suntikan Dos Ketiga Vaksin Covid-19 Dijangka Mula Awal Oktober

KUALA LUMPUR : Pelaksanaan suntikan dos ketiga dijangka bermula awal Oktober ini, kata Menteri Kesihatan, Khairy Jamaluddin Abu Bakar.

Terdahulu, Perdana Menteri, Datuk Seri Ismail Sabri Yaakob berkata, kerajaan bersetuju untuk melaksanakan pemberian dos ketiga vaksin Covid-19.

Beliau berkata, pemberian dos ketiga vaksin Covid-19 itu sebagai usaha meningkatkan perlindungan kepada golongan rentan daripada risiko jangkitan pandemik berkenaan. – SINAR


Bapa & 2 Anak Warga Filipina Lemas Bot Terbalik

KUNAK, 14 Jan : Tiga beranak warga Filipina lemas selepas bot yang dinaiki terbalik akibat dipukul angin kencang dan ombak besar ketika dalam perjalanan membeli barang keperluan dari Kampung Bangkuruan, di Lahad Datu ke Pekan Kunak, di sini petang semalam.

Ketua Polis Daerah Kunak Supt Sabarudin Rahmat berkata mayat Saujal Mangguna, 31, ditemukan nelayan tempatan  di Pulau Tagabua, dekat sini pada 10.30 pagi tadi selepas mayat dua anaknya – Mohd Haizal, 5, serta Suriani, 3, ditemukan semalam, manakala isterinya  Kalsum Alam, 35, terselamat dalam kejadian itu.

Beliau berkata pihaknya menerima laporan daripada orang ramai mengenai insiden tersebut pada 4.44 petang semalam.

“Saujal yang bekerja sebagai nelayan di sini, tinggal bersama keluarganya di Kampung Batu 20 Jalan Silam-Lahad Datu. Empat beranak itu tidak memiliki dokumen pengenalan diri,” katanya kepada pemberita di sini, hari ini.

Sabarudin menasihatkan orang awam supaya memakai jaket keselamatan serta berhati-hati semasa menjalankan aktiviti di laut terutama dalam keadaan cuaca ribut dan laut bergelora. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Akan Laksanakan Larangan Rentas Daerah Mulai 27 Mei

KOTA KINABALU: Larangan merentas daerah di Sabah akan dilaksanakan semula selama lapan hari yang bakal mula berkuatkuasa 27 Mei sehingga 3 Jun ini.

Jurucakap perkembangan harian COVID-19 Sabah, Datuk Masidi Manjun, berkata pihaknya sebelum ini sudah mengeluarkan arahan tidak membenarkan aktiviti rentas daerah bermula 10 Mei lepas sehingga hari ini seperti yang dijadualkan.

Katanya, selepas tarikh terbabit, kerajaan negeri akan melaksanakan semula sekatan rentas daerah mengikut zon seperti yang ditetapkan sebelum ini.

“Seperti yang diumumkan terlebih awal, Sabah akan kembali melaksanakan sekatan rentas daerah mengikut zon bermula esok.

“Walau bagaimanapun, larangan aktiviti rentas daerah akan dilaksanakan semula bermula 27 Mei sehingga 3 Jun.

“Dalam tempoh itu, Kota Kinabalu, Putatan dan Penampang adalah dikategorikan sebagai satu daerah.

“Polis Diraja Malaysia (PDRM) Sabah akan melaksanakan sekatan jalan raya (SJR) dan pengguna jalan raya yang diberikan permit oleh polis atau dokumen sah kebenaran merentas daerah sahaja yang akan diberi pelepasan meneruskan perjalanan,” katanya dalam satu kenyataan media yang dikeluarkan, hari ini.

Dalam pada itu, Masidi turut menasihatkan rakyat Sabah agar tidak cuba melakukan tindakan untuk merentas daerah tanpa permit atau dokumen berkaitan.

“Rakyat di negeri ini dinasihatkan agar tidak mengambil risiko untuk mencuba nasib merentas daerah (tanpa permit atau dokumen) kerana pihak polis akan mengambil tindakan mengeluarkan arahan untuk berpatah balik.

“Tujuan larangan aktiviti rentas daerah adalah bagi mengawal pergerakan individu dan mengurangkan kontak fizikal demi membendung penularan COVID-19 di Sabah,” katanya. – BH Online


“Selama Ini Dia Yang Menampung Persekolahan Anak Saya,”

“Tolonglah pakcik, saya nak masuk tengok kubur arwah Abam.

“Selama ini dia yang menampung persekolahan anak saya,” demikian rayuan seorang wanita kepada penggali kubur yang dikenali sebagai Khairuddin, 51, supaya membenarkan dia melawat pusara pelawak terkenal, Abam Bocey, malam semalam.

Abam atau nama sebenarnya, Syed Umar Mokhtar Syed Mohd Ridzuan, 32, pergi mengadap Ilahi di kediamannya di Kampung Sungai Salak, Batu 10, Jalan Gombak pada jam 7.15 pagi semalam selepas mengalami demam selama dua hari.

Menurut Khairuddin, dia didatangi wanita berusia lingkungan 40-an bersama anak perempuannya berusia belasan tahun yang menunggang motosikal kira-kira jam 8 malam di Tanah Perkuburan Islam Kampung Sungai Pusu, Gombak.

“Selesai bacaan talkin, saya memberi masa 10 minit kepada waris dan rakan untuk berada di pusara arwah Abam sebelum menutup lampu dan meminta sesiapa yang ingin melawat kubur arwah supaya datang pagi esok (hari ini).

“Selepas menutup semua lampu dan pintu pagar, saya didatangi seorang wanita dan anaknya yang merayu supaya membenarkan mereka menziarahi pusara Abam,” katanya.

Khairuddin berkata, rayuan wanita itu meruntun hatinya walaupun pada mulanya dia meminta mereka supaya datang semula melawat keesokan pagi.

“Tetapi wanita berkenaan tetap merayu supaya saya membenarkannya masuk walaupun sekejap. Saya memberitahu wanita ini supaya datanglah esok, kubur ini sampai kiamat ada.

“Tetapi dia berkeras untuk masuk sebelum saya membenarkan dan menunjukkan kubur arwah,” katanya.

Menurutnya, dia menunjukkan jalan ke kubur arwah Abam sebelum menemani dua beranak terbabit berikutan keadaan ketika itu sudah gelap.

“Wanita itu mengambil masa 20 minit di pusara Abam dan saya dapat melihat kesedihannya yang ketika itu sedang berdoa.

“Selesai melawat pusara, saya bertanyakan apa hubungan arwah dengannya dan dia menceritakan dia bukan waris kepada Abam tetapi mengakui dia dan anak-anak banyak menerima sumbangan daripada arwah, malah Abam yang menyekolahkan anak dan menampung keluarganya,” katanya.

Menurutnya, dia terus terdiam dan sebak mendengar cerita wanita itu dan terdetik dalam hatinya siapa lagi yang dibantu arwah sepanjang hayatnya.

“Selepas itu wanita berkenaan terus pulang dan saya tidak sempat mengambil nombor telefon atau maklumat lain. Pagi tadi (hari ini) saya menunggu kedatangan wanita berkenaan di kubur tetapi tiada,” katanya.

Sementara itu, penceramah bebas Ustaz Mohamed Hanafiah Abdul Malek turut menceritakan kebaikan arwah Abam yang ketika hayatnya suka bersedekah, mendekati ilmuan agama dan taat kepada ibunya.

“Banyak pengajaran dapat diambil daripada kematian tiga pelawak terkenal tanah air iaitu arwah Abam, Mr Os dan Pak Yus.

“Ketiga-tiga mereka adalah pelawak tetapi ada kebaikan mereka disembunyikan ketika hayat yang ramai orang tidak tahu.

“Sempat juga beberapa tahun lepas saya solat jenazah untuk arwah Mr Os, saya menguruskan jenazah dia sangat mudah dan begitu juga arwah Pak Yus kerana mereka ini suka bersedekah.

“Sedekah adalah jalan paling mudah ke syurga asalkan ikhlas kerana Allah.

“Ini kerana sebelum sedekah sampai kepada penerima, sedekah itu sampai dulu kepada Allah, itulah ‘power’ bersedekah dan apa yang berlaku kepada arwah Abam adalah dia juga suka bersedekah,” katanya.

Pengerusi Skuad Pengurusan Jenazah Malaysia Muhammad Rafieudin Zainal Rasid berkata, sepanjang menguruskan jenazah arwah Abam, banyak kisah kebaikan yang didengari mengenai arwah.

“Arwah Abam dikatakan anak yang cukup taat pada ibunya dan selalu bantu adiknya.

“Lautan manusia memenuhi segenap penjuru Masjid Gombak Utara sedangkan Abam Bocey bukan seorang ulama atau tokoh politik disegani ramai.

“Arwah hanyalah seorang penghibur yang berjaya mendapat tempat di hati kita semua.

“Paling mengharukan di sebelah rumah arwah, ada sebuah madrasah tahfiz dan arwah dikatakan antara penyumbang tegar madrasah dan masjid di situ.

“Ketika saya mewudukkan jenazah arwah, kelihatan seri di wajahnya. Allahuakbar. Sungguh hebat insan ‘biasa-biasa’ ini,” katanya.

Menurutnya, solat jenazah Abam juga dihadiri ramai ulama dan asatizah serta sepanjang hari cuaca mendung sejak pagi seolah hari hendak hujan dan mentari tidak menampakkan cahayanya.


Remaja Bawah Umur Dakwa Dirogol Rakan Abang

KOTA KINABALU: Seorang pelajar sekolah menengah mendakwa dirinya dirogol oleh rakan abangnya semasa membuat pemeriksaan kesihatan di Klinik Kesihatan Luyang berikutan mengalami jangkitan di bahagian kemaluan.

Ketua Polis Daerah Kota Kinabalu Asisten Komisioner Habibi Majinji berkata mangsa yang berumur 14 tahun mengakui sudah melakukan hubungan seks bersama teman lelakinya yang juga rakan abangnya kira-kira 10 kali.

OCPD Kota Kinabalu, ACP Habibi Majinji

“Siasatan mendapati mangsa yang juga anak bongsu dalam lima adik beradik mengakui telah melakukan hubungan seks bersama suspek yang sudah dikenalinya sejak sembilan tahun lalu di beberapa kawasan terbuka.

“Mangsa turut mengakui salah seorang dari rakan suspek yang tidak dikenali turut sama melakukan hubungan seks bersama mereka,” katanya.

Tambah Habibi, mereka mengadakan hubungan terbabit buat pertama kali pada November 2017 di kawasan kuburan dan kali kedua di tandas rumahnya kerana risau ibu suspek menyedari perbuatan itu.

“Kejadian kali ketiga turut berlaku di rumah suspek berikutan mangsa takut diugut menggunakan pisau oleh suspek dan terpaksa menuruti kemahuan suspek.

“Suspek juga mengugut untuk memberitahu orang bahawa mereka pernah melakukan hubungan seks dan mangsa tiada pilihan lain dan hanya melakukan apa yang diarahkan suspek.

“Hubungan mereka bagaimanapun berakhir pada 4 Ogos lalu berikutan suspek mempunyai teman wanita lain,” katanya.

Habibi berkata mangsa yang mengalami jangkitan di bahagian kemaluan dan kemudian membuat laporan polis untuk tindakan selanjutnya berikutan pihak Klinik Kesihatan Luyang mengarahkan mangsa dirujuk ke Hospital Kanak-Kanak (HWKK) Likas.

Katanya kejadian masih dalam siasatan lanjut mengikut Seksyen 375 Kanun Keseksaan dan suspek masih dikesan bagi membantu siasatan. -SabahNewsToday


Covid-19 Belum ‘KO’, Tapi Di Sabah Semakin Baik, Kata Masidi

KOTA KINABALU: Bilangan kes harian baharu Covid-19 di Sabah terus menurun dengan hanya 108 jangkitan dikesan dalam tempoh 24 jam lalu.

“Ini jumlah kes terendah di Sabah sejak Mei,” kata Menteri Kerajaan Tempatan dan Perumahan Masidi Manjun ketika dihubungi.

Kali terakhir negeri itu merekodkan jumlah jangkitan bawah 100 adalah pada 18 Mei dengan 95 kes. Jumlah jangkitan tertinggi direkodkan pada 26 Ogos dengan 3,487 kes.

Masidi berkata, kes direkodkan hari ini juga kurang 19 berbanding semalam. Daripada 108 kes itu, 104 adalah Kategori 1 dan 2, manakala dua kes Kategori 3, dan masing-masing satu bagi Kategori 4 serta 5.

“Ramai di seluruh dunia menyambut hari ini sebagai ‘Boxing Day’. Covid-19 belum ‘KO’ tetapi nampak tanda-tanda keadaan semakin pulih jika kita terus mematuhi SOP dan nasihat berkaitan kesihatan lain,” katanya.

Beliau berkata, jumlah kes hari ini juga konsisten dengan kadar kebolehjangkitan 0.81 direkodkan semalam.

Katanya, bacaan lebih rendah itu menunjukkan kadar jangkitan semakin menurun dan terkawal.

Setakat semalam, Sabah merekodkan 239,482 kes kumulatif Covid-19 selain 232,071 kes pulih kumulatif. Sebanyak 2,770 kematian direkodkan keseluruhannya.

Keseluruhannya, 2,401,469 orang juga telah melengkapkan dua suntikan vaksin. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Cuma Halangan Kecil, Perjuangan Tetap Diteruskan, Kata Warisan

KOTA KINABALU: Kehilangan seorang lagi Ahli Dewan Undangan Negeri (ADUN) Warisan kepada Gabungan Rakyat Sabah (GRS) bukan sesuatu yang membimbangkan parti itu.

Sebaliknya Naib Presiden Warisan, Junz Wong menyifatkan tindakan ADUN Sindumin merangkap Ketua Penerangan Warisan, Yusof Yacob keluar parti sekadar “halangan kecil”.

“Ia tidak mengubah apa-apa,” kata Wong kepada FMT.

“Perjuangan Warisan akan diteruskan, walaupun tanpa Yusof. Parti ini hanya bermula dengan dua Ahli Parlimen dan tiga ADUN.

“Halangan kecil ini tidak akan mengubah perancangan dan keazaman kami untuk menguasai kerajaan Sabah serta membentuk kerajaan persekutuan selepas pilihan raya umum (PRU) akan datang – yang mungkin berlaku dalam beberapa bulan lagi, berdasarkan senario politik semasa.

“Kepada Yusof, saya ucapkan selamat berjaya.”

Wong yang juga ADUN Tanjung Aru berkata, parti itu kini memfokuskan persediaan untuk PRU15.

Yusof yang juga bekas Timbalan Speaker Dewan Rakyat dan menteri negeri di bawah pentadbiran Warisan hari ini mengumumkan keluar parti itu untuk menjadi ADUN Bebas.

Katanya, beliau akan menyokong Perdana Menteri, Ismail Sabri Yaakob di peringkat persekutuan serta kerajaan GRS yang diketuai Ketua Menteri, Hajiji Noor di peringkat negeri.

Yusof adalah ADUN Warisan yang kedua keluar parti itu tahun ini selepas ADUN Sebatik, Hassan A Gani Pg Amir berbuat demikian pada 25 Feb lalu.

Memandangkan kerusi Bugaya yang sebelum ini dipegang parti itu dikosongkan susulan kematian ADUN Manis Muka, Warisan kini hanya memegang 20 daripada 73 kerusi dalam Dewan Undangan Negeri (DUN).

Setiausaha Agung Warisan, Loretto Padua Jr berkata, parti itu akan bermesyuarat dalam masa terdekat untuk memutuskan sama ada tindakan akan diambil terhadap Yusof supaya melepaskan kerusinya, seperti dilakukan ketika Hassan meninggalkan parti pada Februari.

“Buat masa ini, kami mengambil maklum peletakan jawatannya,” katanya.

Warisan memfailkan saman terhadap Hassan kerana gagal melepaskan kerusi DUN beliau selepas meninggalkan parti itu. – FMT


Anggota MPKK DUN Kadamaian akan ditambah – Ewon

KOTA BELUD, 20 Mei – Anggota Majlis Pengurusan Komuniti Kampung (MPKK) bagi Dewan Undangan Negeri (DUN) Kadamaian akan ditambah berdasarkan keperluan Satu Kampung Satu MPKK, kata Menteri Pembangunan Luar Bandar Sabah Datuk Ewon Benedick.

Beliau yang juga Anggota Dewan Undangan Negeri Kadamaian berkata DUN Kadamaian ketika ini mempunyai 74 anggota MPKK yang telah menerima watikah pelantikan beberapa bulan lalu, dan pihaknya bersetuju untuk menambah lagi 18 anggota MPKK bagi kawasan berkenaan.

“Penambahan MPKK ini penting bagi memudahkan pengurusan dan melancarkan pelaksanaan pembangunan di kawasan itu memandangkan ada pengerusi MPKK di Sabah termasuk di Kadamaian yang menjaga sehingga tiga kampung,”’katanya berucap merasmikan Pesta Kaamatan Kampung Tamalang Taginambur di sini, hari ini.

Ewon berkata, semua pejabat daerah di seluruh Sabah telah mengenal pasti kampung yang perlu diwujudkan jawatan kuasa MPKK baharu, dan pihaknya akan membentangkan jumlah penambahan berkenaan kepada Kabinet negeri dalam masa terdekat.

Mengenai Pesta Kaamatan, Ewon berkata, perayaan itu akan terus memberi inspirasi dan kekuatan kepada rakyat negeri ini untuk terus bersatu padu seterusnya memantapkan lagi perpaduan dalam kalangan rakyat berbilang kaum.

Selain itu, perayaan Pesta Kaamatan di peringkat kampung juga dapat mengeratkan lagi hubungan persaudaraan, mengukuhkan perpaduan dan kerjasama antara penduduk kampung dan pemimpin masyarakat setempat, katanya.


Hadiah 2019, ganja halal di Thailand

BANGKOK: Thailand meluluskan ganja untuk penggunaan penyelidikan dan perubatan, hari ini, dan muncul sebagai negara pertama di rantau Asia yang mempunyai undang-undang dadah paling ketat di dunia dalam membenarkan dadah itu.

Parlimen Thailand yang dilantik junta mengundi untuk menyokong pindaan Akta Narkotik 1979 dalam sesi parlimen tambahan, sebelum cuti Tahun Baharu.

Thailand mempunyai tradisi menggunakan ganja untuk mengurangkan rasa sakit dan keletihan sehingga 1930-an.

“Ini adalah hadiah Tahun Baharu daripada Dewan Perundangan Nasional kepada kerajaan dan rakyat Thailand,” kata pengerusi jawatankuasa penggubal, Somchai Sawangkarn.

Walaupun negara seperti Colombia sehingga kepada Kanada sudah membenarkan penggunaan ganja untuk tujuan perubatan dan rekriasi, dadah itu kekal haram dan menjadi pantang larang di negara Asia Tenggara yang mempunyai hukuman antara paling berat untuk salah guna dadah.

Penyeludup ganja boleh dikenakan hukuman mati di Singapura, Indonesia dan Malaysia.

Namun di Thailand, kontroversi membabitkan perundangan itu tercetus susulan permohonan paten daripada syarikat asing, ia dijangka membolehkan mereka mendominasi pasaran.

Keadaan itu akan menyebabkan kesukaran kepada pesakit Thailand mendapatkan ubat-ubatan dan penyelidik Thailand mendapat ekstrak ganja.

“Kami akan menuntut kerajaan menarik balik semua permohonan paten, sebelum undang-undang ini dilaksanakan,” kata Dekan Institut Perubatan Bersepadu dan Anti Penuaan Rangsit, Panthep Puapongpan. – Reuters/Harian Metro


Dewan Undangan Negeri Sabah Dibubarkan

KOTA KINABALU: Ketua Menteri Sabah, Datuk Seri Mohd Shafie Apdal hari ini mengumumkan pembubaran Dewan Undangan Negeri (DUN) Sabah.

Dalam satu sidang media khas pada Khamis, Mohd Shafie menjelaskan, pembubaran DUN Sabah itu telah mendapat perakuan Yang Dipertua Negeri Sabah, Tun Juhar Mahiruddin.

Beliau berkata, pilihan raya negeri perlu diadakan dalam jangka masa 60 hari dan beliau akan terus menjadi Ketua Menteri Sabah sementara (caretaker).

“Pagi tadi saya bertemu Tuan Yang Terutama (TYT) Tun Juhar Mahiruddin memperakukan untuk membubar DUN.

“Walaupun Dewan Undangan Negeri dibubarkan, saya masih ‘care-taker‘ dalam tempoh 60 hari. Sampai waktu diumumkan Suruhanjaya Pilihan Raya (SPR), mari kita undi. Pilihan kena tepat sama ada pilih si (Tan Sri) Musa Aman, (Datuk Seri) Bung Moktar, (Datuk Seri) Hajiji atau Shafie Apdal,” katanya dalam sidang media di sini sebentar tadi.- Awani

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Perlu Ada Pendirian, Jangan Terpedaya Dengan Tawaran – Shafie

KOTA KINABALU: Setiap pemimpin perlu ada pendirian teguh dalam memastikan kesetiaan dan perjuangan kepada parti demi mandat rakyat.

Menurut Presiden Parti Warisan Sabah (Warisan), Datuk Seri Mohd Shafie Apdal, perkara itu penting memandangkan rakyat telah meletakkan harapan kepada wakil rakyat untuk memperjuangkan dan membawa perubahan pentadbiran negara sedia ada.

Beliau turut menegaskan, setiap wakil rakyat yang dipilih pada pilihan raya umum dan negeri diingatkan tidak hanyut dengan sebarang jawatan serta pangkat ditawarkan.

“Ada sesetengah-sesetengah pihak kata ambil (jawatan) Ketua Menteri tetapi jawatan itu bukan perhitungan dalam dunia politik.

“(Sebaliknya) apa sebenarnya kehendak rakyat kepada kita, bukan Ketua Menteri. Rakyat di Sabah ini mahu hak mereka seperti Perjanjian Malaysia 1963 (MA63).

“Sehubungan itu, kita tidak mahu menghampakan kehendak rakyat,” katanya dalam sesi bicara di Facebook yang dikoordinasikan oleh Ahli Dewan Undangan (ADUN) Kubang Rotan; Asmirul Anuar Aris malam Ahad.

Mohd Shafie terdahulu mengulas kenyataan itu ketika menjawab sama ada kewajaran berlakunya blok campuran parti politik di antara PH, Warisan mahupun BN di masa hadapan.

Menurutnya, politik masa kini dilihat berubah yang mana kawan boleh bekerjasama dengan musuh.

Namun katanya, apa yang penting adalah memastikan prinsip dan perjuangan parti itu kekal.

Untuk rekod, Kerajaan Warisan mentadbir kerajaan negeri selama dua tahun sebelum tewas kepada Gabungan Rakyat Sabah (GRS) pada Pilihan Raya Negeri Ke-16 (PRN16).- AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


‘Saya Mohon Maaf’ – Tun M

“Saya mohon maaf kepada semua rakyat Malaysia kerana keadaan politik negara yang agak kucar-kacir dan mungkin menimbulkan keresahan di kalangan rakyat,” kata Perdana Menteri Tun Dr Mahathir Mohamad.

Dr Mahathir berkata demikian dalam Perutusan Khas Perdana Menteri Interim di Pejabat Perdana Menteri, Bangunan Perdana Putra, Putrajaya hari ini.

Berikut adalah perutusan khas Dr Mahathir

1. Terlebih dahulu izinkan saya memohon maaf kepada semua rakyat Malaysia kerana keadaan

politik Negara yang agak kucar-kacir dan mungkin menimbulkan keresahan dikalangan tuantuan dan puan-puan.

2. Seperti umum ketahui, saya telah menyerah surat peletakan jawatan sebagai Perdana

Menteri ke-7 kepada Ke bawah Duli Yang Maha Mulia Seri Paduka Baginda Yang diPertuan

3. Walaubagaimanapun, saya telah dipanggil mengadap Yang diPertuan Agong kemudiannya,

dan setelah berbincang selama lebih satu jam, Tuanku telah bersetuju menerima surat

peletakan jawatan saya dan setelah itu menitah saya supaya menjadi Perdana Menteri

4. Ada banyak sebab mengapa saya meletak jawatan tetapi cukuplah saya katakan bahawa

saya merasa kononnya mendapat sokongan dari semua pihak sehingga saya tidak dapat

memilih pihak mana yang saya pilih.

5. Selain itu, terdapat juga tuduhan bahawa saya tidak berniat untuk melepas jawatan dan gila

6. Maka saya letak jawatan kerana saya tidak melihat kuasa dan jawatan itu sebagai “be all and

end all” adalah matlamat saya. Bagi saya kuasa dan kedudukan itu adalah “a means to an

end” ataupun satu alat untuk mencapai objektif. Dan objektif kita semua tentulah untuk

7. Kerana itu saya meletak jawatan kerana bagi saya ternampak bahawa bagi orang politik yang

terpenting ialah parti mana yang memerintah, sama ada yang kalah atau yang menang.

8. Sebenarnya saya telah janji akan letak jawatan untuk memberi peluang kepada Dewan

Rakyat menentukan siapa yang akan mengganti saya. Jika benarlah saya masih disokong

saya akan kembali. Jika tidak saya akan terima siapa sahaja yang dipilih.

9. Jadi peluang untuk menukar kepimpinan memang ada. Hanya saya berpendapat oleh kerana

saya disokong oleh kedua-dua pihak, masa untuk saya letak jawatan belum tiba.

10. Saya minta diberi masa. Tetapi parti saya BERSATU memutuskan untuk keluar dari Pakatan

Harapan. Ada juga ahli dari parti komponen lain yang akan keluar. Dengan perlakuan ini

11. Kesannya jika BERSATU sokong PAS dan UMNO maka parti-parti yang kalahlah yang akan

diri Kerajaan. Kerajaan ini akan didominasi oleh UMNO sebagai parti yang terbesar.

12. Saya sanggup terima ahli UMNO yang keluar UMNO dan menyertai parti lain. Tetapi UMNO

akan sertai Kerajaan campuran ini sebagai Parti UMNO. Ini tidak dapat diterima oleh saya.

13. Sebagai manusia biasa saya tidak sunyi dari melaku kesilapan. Saya pohon maaf jika

peletakan jawatan oleh saya adalah salah.

14. Yang diPertuan Agong bertitah supaya saya dilantik sebagai Perdana Menteri sementara.

Saya sedar apa juga yang dilakukan oleh saya sekarang akan ditentang dan ditolak oleh

ramai, tetapi mungkin ada yang menyokong. Saya tidak cari untuk disukai ramai. Saya

hanyalah membuat sesuatu saya anggap baik bagi negara.

15. Politik, orang politik dan parti politik terlalu utama politik sehingga lupa negara menghadapi

masalah ekonomi dan kesihatan yang mengancam negara.

16. Saya berpendapat betul atau tidak, politik dan parti politik perlu diketepikan buat masa

sekarang. Jika dibenar saya akan cuba adakan pemerintahan yang tidak memihak kepada

mana-mana parti. Hanya kepentingan negara sahaja yang akan diutamakan.

17. Jika diizin inilah yang akan saya cuba.

18. Saya berdoa dan saya pohon kepada Allah SWT saya diberi petunjuk dalam usaha ini.


Jangan Ambil Mudah, PKPB Boleh Jadi PKP Semula

PUTRAJAYA: Kerajaan mendapati masyarakat seolah-olah mengambil mudah kelonggaran diberikan menerusi Perintah Kawalan Pergerakan Bersyarat (PKPB), seolah-olah tiada undang-undang.

Menteri Kanan (Keselamatan) Datuk Seri Ismail Sabri Yaakob berkata, ada orang ramai mengambil kesempatan keluar beramai-ramai dan bergerak bebas, termasuk membawa anak ke pusat beli-belah dan ia tidak sepatutnya berlaku.

Beliau berkata, contohnya semalam beliau menerima video tular mengenai keadaan orang ramai di warung di Kampung Pandan dan menyangkakan ia adalah palsu.

“Jadi, saya menghubungi Ketua Polis Negara, Tan Sri Abdul Hamid Bador sebelum beliau mengesahkan ia adalah berita benar.

“Saya nak tekankan bahawa Akta Pencegahan Dan Pengawalan Penyakit Berjangkit 1988 (Akta 342) masih berkuat kuasa dan apabila kita melonggarkan, rakyat mesti patut kerana bimbang kes baru akan berlaku dan kes positif Covid-19 meningkat.

“Saya beri peringatan bahawa PKPB bukan boleh terus kekal PKPB, sebaliknya ia boleh menjadi Perintah Kawalan Pergerakan (PKP) semula tertakluk kepada kepatuhan rakyat yang kini menikmati sedikit kelonggaran,” katanya pada sidang media di Putrajaya, hari ini.

Ismail Sabri berkata, jika berlaku ketidak patuhan, bukan mustahil, PKP Fasa 1, 2 dan 3 akan diperkenalkan semula.

Beliau berkata, jika rakyat mahu terus menikmati PKPB atau mungkin menyaksikan ia ditamatkan, semuanya bergantung kepada pematuhan rakyat.

“Tidak mustahil kembali ke PKP dan pergerakan terbatas semula. Jadi lebih baik rakyat patuh dan PKPB ditamatkan sebelum kita bebas bergerak semula dengan SOP diperkenalkan nanti.

“Pesanan saya, teruskan berada di rumah, patuh kepada undang-undang dan saranan kerajaan,” katanya. – HMetro


Ops Sarang: Wanita Pengedar Dadah Antara Enam Ditahan Di Inanam

KOTA KINABALU: Polis berjaya menahan enam individu termasuk dua wanita yang juga pengedar dadah dalam Ops Sarang di sini petang kelmarin.

Ketua Polis Daerah Kota Kinabalu Asisten Komisioner Habibi Majinji berkata operasi dijalankan bermula jam 12 tengah hari sehingga 5 petang di sekitar Pekan Inanam di sini.

“Hasil operasi berjaya menahan empat lelaki dan dua wanita termasuk tiga warga asing berumur 19 hingga 32 tahun.

“Sepanjang serbuan dilaksanakan polis berjaya merampas 21.26 gram dadah yang dianggarkan bernilai RM3,186,” katanya.

Menurutnya kedua-dua tangkapan suspek wanita akan disiasat mengikut Seksyen 39A(1) manakala empat lelaki ditahan mengikut Seksyen 15(1)(a) Akta Dadah Berbahaya 1952.


Kluster Layang-Layangan Sampai Generasi Kelima, Labuan Jadi Zon Merah

LABUAN, 16 Mei : Kluster Layang-Layangan COVID-19 telah merebak hingga ke generasi kelima kes, menukarkan pulau bebas cukai ini kepada Zon Merah hari ini, kata Pengarah Kesihatan Labuan Dr Ismuni Bohari.

“Labuan diisytiharkan sebagai sebuah Zon Merah, selepas mencatatkan lebih 40 kes dalam tempoh 14 hari lepas.

Kami telah melakukan yang terbaik untuk mengekang penularannya, tetapi malangnya ada segelintir penduduk tidak mempedulikan prosedur operasi standard (SOP) COVID-19 dan mengadakan perjumpaan keluarga di pantai dan sambutan hari jadi di medan selera, katanya kepada Bernama.

Beliau berkata Kluster Layang-Layangan yang muncul pada 5 Mei, berpunca daripada tujuh warga India dan lima rakyat Malaysia yang tiba di pulau ini dari Semenanjung menerusi Lapangan Terbang Labuan awal bulan ini.

Ia mempunyai 45 kes setakat hari ini termasuk dua kes dikesan di Kuala Lumpur, dua di Selangor dan satu kes di Kedah.

Dr Ismuni berkata kluster itu telah menjangkiti sebilangan penduduk tempatan, termasuk murid sekolah rendah dan lain-lain di dalam sebuah kuil Hindu.

Beliau berkata tindakan beberapa pesakit positif dan kontak rapat menyembunyikan maklumat mengakibatkan peningkatan kes.

“Kami perlu melipatgandakan usaha menjejak kontak rapat atau pesakit positif sehingga generasi kelima, memerlukan kami bekerjasama dengan klinik swasta untuk mengekang penularannya.

Memandangkan Kluster Layang-Layangan telah merebak ke sekolah-sekolah, kuil dan komuniti tempatan, adalah penting untuk masyarakat terus mematuhi SOP, menjauhi kawasan yang ramai orang dan sesak sepanjang pandemik virus ini, katanya.

Secara kumulatifnya terdapat 2,517 jangkitan dan satu kluster aktif, Layang-Layangan dan 14 kematian setakat hari ini di Labuan – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Mengapa Rakyat Sabah Pertikai Hasil Cukai 40%

KUALA LUMPUR : Menteri Kewangan Tengku Zafrul Tengku Abdul Aziz baru-baru ini mengejutkan pemimpin politik Sabah mengenai formula perkongsian hasil baharu antara Sabah dan kerajaan persekutuan.

Rakyat Sabah terkejut apabila mengetahui formula lama 40% tidak lagi digunakan.

Perkongsian hasil menjadi isu yang dipertikaikan dengan pemimpin politik Sabah selama ini dan kadar 40% dianggap sebagai ujian dalam hubungan persekutuan-negeri.

FMT meninjau kontroversi hasil cukai Sabah dengan lebih dekat.

Mengapa mereka bercakap mengenai perkongsian 40%?

Tuntutan Sabah adalah susulan daripada perlembagaan persekutuan yang menetapkan bahawa kerajaan persekutuan mesti memperuntukan geran khas kepada Sabah dan Sarawak pada setiap tahun kewangan.

Bagi Sabah, jumlah geran yang dinyatakan itu adalah bersamaan dengan dua perlima atau 40% daripada jumlah hasil cukai yang dikutip oleh kerajaan persekutuan daripada Sabah melebihi pendapatan bersih yang diperolehi pada 1963, iaitu tahun Malaysia dibentuk.

Jika RM50 juta hasil cukai dikutip daripada negeri itu pada 1963 dan RM200 juta dikutip tahun lepas, maka bahagian 40% akan dikira berdasarkan perbezaan antaranya, iaitu 40% daripada RM150 juta.

Presiden Persatuan Undang-Undang Sabah Roger Chin berkata, peruntukan dalam perlembagaan itu diwujudkan pada 1963 supaya kedua-dua negeri dapat memenuhi keperluan mereka melebihi apa yang diterima oleh negeri lain bagi membantu dalam pembangunan yang lebih pantas.

Bagaimanapun Chin memberitahu FMT bahawa geran khas kepada Sabah dan Sarawak tertakluk kepada semakan mengikut Perkara 112D perlembagaan persekutuan dan formula 40% tidak ditetapkan.

Katanya, perlembagaan menyatakan bahawa akan ada semakan geran khas pada 1969 dan 1974 dan selepas itu pada masa yang diperlukan oleh kerajaan persekutuan atau negeri.

Semakan pertama dilakukan pada Ogos 1970 yang menyaksikan kerajaan persekutuan dan negeri Sabah bersetuju untuk pembayaran jumlah tetap geran persekutuan.

Ia adalah: RM20 juta pada 1969; RM21.5 juta pada 1970; RM23.1 juta pada 1971; RM24.8 juta pada 1972 dan RM26.7 juta pada 1973.

Minggu lalu, Timbalan Ketua Menteri Jeffrey Kitingan berkata, pendapatan bersih Sabah pada 1969, iaitu berdasarkan formula 40%, adalah kira-kira RM22 juta dan sejumlah RM20 juta dipersetujui sebagai geran tahunan kerajaan persekutuan dengan peningkatan 7.5% setahun.

Kitingan juga berkata, selepas 48 tahun, jumlah yang sepatutnya diberikan adalah jauh lebih tinggi berbanding RM26.7 juta yang diterima oleh Sabah setiap tahun sekarang.

Chin berkata, perintah 1970 itu tidak bermaksud untuk mengubah formula 40% kerana Perkara 112D perlembagaan persekutuan memperuntukkan semakan kedua dilakukan untuk tempoh lima tahun akan datang mulai 1974.

Bagaimanapun, tidak ada semakan kedua dilakukan.

Ahli Dewan Undangan Negeri (ADUN) Luyang Phoong Jin Zhe berkata, kerajaan persekutuan Pakatan Harapan (PH) telah memperuntukkan jumlah yang lebih besar kepada Sabah pada 2020.

“Menteri mencadangkan untuk menaikkan kadar itu, iaitu menggandakannya kepada RM53.4 juta untuk Sabah, dengan rancangan seterusnya untuk menggandakan kadar itu semula kepada RM106.8 juta dalam tempoh lima tahun akan datang,” katanya, berdasarkan Ucapan Bajet 2020 yang dibuat oleh Lim Guan Eng sebagai menteri kewangan.

Phoong berkata, apabila kerajaan Perikatan Nasional (PN) berkuasa, jumlah itu berkurangan semula kepada RM26.7 juta untuk 2021.

Apa yang mesti dibuat selepas ini?

Chin berkata, perintah 1970 itu hanya boleh digantikan dengan semakan lanjut yang kini sudah lama tertangguh.

Katanya, perlembagaan menjelaskan bahawa semakan akan dilakukan antara kerajaan persekutuan dan Sabah secara bersama dan tidak sekali-kali secara sebelah pihak dan formula asal 40% masih boleh digunakan sebagai asas untuk angka baharu.

Pada Khamis, menteri kewangan memberitahu Dewan Rakyat bahawa kerajaan persekutuan dan negeri Sabah kini dalam proses menyemak semula formula perkongsian hasil yang akan diumumkan tidak lama lagi. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Salur Peruntukan Kecemasan RM1,000 Kepada Semua Penerima BSH

KUALA LUMPUR – Majlis Setiausaha Pakatan Harapan (PH) mencadangkan kerajaan menyalurkan peruntukan kecemasan sebanyak RM1,000 kepada penerima Bantuan Sara Hidup (BSH) bagi tempoh Mac dan April.

Majlis itu dalam satu kenyataan menjelaskan pemberian bagi tempoh dua bulan itu membolehkan penerima BSH mengharungi keadaan ekonomi meruncing dan mencabar kesan pelaksanaan Perintah Kawalan Pergerakan selama dua minggu.

Majlis Setiausaha PH dalam kenyataan itu turut menjangkakan kos yang perlu ditanggung kerajaan sebanyak RM8.2 bilion.

“Cara ini adalah pendekatan paling cepat untuk membantu mereka yang paling terkesan akibat pelaksanaan berkenaan berbanding keputusan kerajaan membenarkan rakyat negara ini mengeluarkan simpanan melalui Akaun 2 Kumpulan Wang Simpanan Pekerja (KWSP).

“Mereka yang dibenarkan mengeluarkan simpanan KWSP sendiri harus menyedari bahawa inisiatif itu sebenarnya bukan bantuan tetapi diambil daripada simpanan hari tua hasil tabungan sendiri,” katanya.

Majlis Setiausaha PH yang dianggotai Setiausaha Agung Parti Keadilan Rakyat (PKR), Datuk Seri Saifuddin Nasution Ismail, Pengarah Komunikasi Parti Amanah Negara (Amanah), Khalid Samad dan Setiausaha Organisasi DAP, Anthony Loke Siew Foo turut mempersoalkan ketiadaan bantuan jelas diberikan kerajaan kepada golongan peniaga kecil, ekonomi gig dan pekerja bergaji harian.

“Rakyat Malaysia dimaklumkan mengenai ‘bantuan’ ekonomi diumumkan Perdana Menteri, Tan Sri Muhyiddin Yassin dalam satu sidang akhbar khas tengah hari tadi.

“Bagi kebanyakan rakyat, yang disebut Muhyiddin seperti peniaga kecil terpaksa tutup kedai, pemandu teksi dan Grab kehilangan pelanggan, pekerja bergaji harian tidak menerima gaji sebenarnya tiada bantuan jelas diperuntukkan kepada mereka dalam pengumuman itu,”katanya.

Bagaimanapun, Majlis Setiausaha PH menegaskan PH menyambut baik kenyataan Muhyiddin untuk menangani cabaran terkini tanpa mengira fahaman politik dengan peruntukan untuk kerajaan negeri tanpa mengira parti.

“Kerajaan negeri Selangor telah memperuntukkan RM30,000 dan kerajaan Johor RM20,000 kepada semua Ahli Dewan Undangan Negeri (ADUN) di negeri masing masing tanpa mengira parti untuk tujuan mitigasi Covid-19.

“Kami mencadangkan kerajaan Persekutuan memberi peruntukan kepada Parlimen tanpa mengira parti supaya rakyat mendapat manfaat daripada ahli Dewan Rakyat yang mereka pilih secara demokratik,” katanya.


Covid-19: Masjid, Surau Di KK, Putatan & Penampang Ditutup

KOTA KINABALU: Pejabat Mufti Negeri Sabah menetapkan masjid dan surau di Kota Kinabalu, Penampang dan Putatan ditutup berkuat kuasa mulai hari ini sehingga 16 Oktober.

Mufti Sabah, Datuk Bungsu @ Aziz Jaafar dalam satu kenyataan yang dikeluarkan semalam berkata, ketetapan terbabit diambil berikutan pelaksanaan Perintah Kawalan Pergerakan Bersyarat (PKPB) di tiga daerah terbabit.

“Aktiviti dan program di masjid dan surau termasuk solat berjemaah adalah tidak dibenarkan kecuali untuk melaungkan azan pada lima waktu solat.

“Muazzin hendaklah melaungkan azan dengan menambah lafaz dengan ucapan ‘solatlah di rumah-rumah kamu’ selepas azan supaya dapat difahami masyarakat beragama Islam di sekitarnya.

“Selain itu, solat Jumaat pada 9 dan 16 Oktober adalah tidak dibenarkan dan oleh sebab itu, ahli kariah wajib melaksanakan solat Zuhur di kediaman atau tempat masing-masing pada masa solat Jumaat itu,” katanya.

Dalam kenyataan media terbabit, beliau turut memperincikan semua masjid dan surau yang berada dalam zon merah adalah ditutup sehingga 16 Oktober.

Katanya, bagi masjid dan surau yang berada dalam zon kuning dan hijau, ia dibenarkan melaksanakan solat Jumaat dan solat berjemaah lima waktu mengikut ketetapan tertentu.

“Bagi masjid dan surau di zon kuning dan hijau, bilangan ahli jemaah solat Jumaat yang dibenarkan adalah 40 orang dan jemaah solat lima waktu adalah 12 orang.

“Bilangan ini termasuk ahli jawatankuasa masjid, imam dan khatib.

“Aktiviti dan program di masjid dan surau ditangguhkan sepanjang tempoh masjid dan surau ditutup,” katanya.- HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bom Jangka Varian Delta

KUALA LUMPUR: Di sebalik kelonggaran dan peralihan fasa Pelan Pemulihan Negara (PPN), pakar kesihatan awam memberi amaran mengenai kemunculan kes baharu varian Delta di beberapa negeri dalam tempoh dua minggu terakhir umpama bom jangka yang boleh meledak.

Oleh itu, mereka mengingatkan supaya orang ramai tidak leka dan sentiasa mengikut prosedur operasi standard (SOP) ditetapkan dan sama sekali tidak mengambil mudah aspek kesihatan diri.

Ketua Pegawai Operasi Hospital Putra Melaka Dr Muhamad Akmal Saleh berkata, dengan keupayaan jangkitan varian berkenaan yang lebih cepat berbanding yang lain, ia berisiko berlaku di mana sahaja dan tidak ada kawasan yang dikategorikan ‘selamat’.

Katanya, dalam keadaan penularan virus yang masih tidak menentu, ia akan bertukar menjadi lebih parah jika aspek pematuhan kesihatan awam diambil mudah oleh orang ramai.

“Varian Delta ini sangat cepat merebak dan apa yang berlaku di Sarawak, boleh juga berlaku di mana sahaja termasuk di Semenanjung Malaysia.

“Virus Covid-19 ini tidak kira baharu atau lama, kita boleh basmi dengan pematuhan SOP. Walaupun kerajaan umumkan kelonggaran ketika ini, pematuhan tetap sama seperti sebelum ini malah ia perlu sentiasa dipatuhi tanpa kompromi.

“Kalau kita gagal patuhi SOP dan normal baharu, maka kita bakal berdepan keadaan lebih buruk walaupun ramai daripada kita sudah lengkap divaksin,” katanya ketika dihubungi, semalam.

Beliau berkata, semua pihak perlu memastikan SOP dipatuhi terutama di tempat tumpuan umum sebagai langkah terbaik mengawal penularan wabak.

Sekurang-kurangnya 59 kes baharu varian Delta di beberapa negeri dicatatkan dalam tempoh dua minggu terakhir ini.

Ia termasuk 21 jangkitan membabitkan kes penularan varian Delta dan Beta dikesan di Terengganu sejak hujung Julai lalu.

Daripada jumlah itu, sebanyak 12 kes varian Delta manakala sembilan lagi membabitkan kes Beta.

Majlis Keselamatan Negara dalam hantaran di Telegram berkata, setakat 13 September lalu, 61 lagi kes Covid-19 dengan varian yang membimbangkan (VOC) dikenal pasti membabitkan 59 varian Delta dan dua kes varian Beta.

Harian Metro semalam melaporkan Pengarah Institut Kesihatan dan Perubatan Komuniti (IHCM) Universiti Malaysia Sarawak Prof Dr David Perera mendedahkan, pada 31 Ogos lalu, sejumlah 303 VOC tambahan dikesan daripada 307 kes positif.

Menurutnya, semua VOC itu adalah varian Delta (B.1.617.2) dengan keseluruhan yang dikesan pada kadar 99 peratus dan ia mewakili peningkatan dari 82 peratus yang dilaporkan oleh IHCM pada 2 Ogos lalu.

Sementara itu, Pengarah Pentadbiran MediCOM Dr Mohd Shafiq Wahab berkata, sebaiknya semua aktiviti di kawasan umum perlu dihadkan buat masa ini.

“Walaupun kita memang menghadapi kelesuan pandemik, kita perlu tahu bahawa virus ini akan terus tersebar apatah lagi jika kita lalai.

“Trend jangkitan yang menurun bukan tiket kepada orang ramai untuk mengambil sikap sambil lewa mengenai penularan berkenaan,” katanya.

Menurutnya, penduduk di Semenanjung Malaysia berisiko untuk ‘diserang’ varian Delta sekiranya cuai amalan pematuhan SOP dan leka dengan kelonggaran diberikan kerajaan ketika ini.

Dr Mohd Shafiq berkata, tidak mustahil keadaan yang berlaku di Sarawak ketika ini boleh meledak di Semenanjung Malaysia dan beliau memberi amaran situasi akan menjadi lebih buruk jika pematuhan SOP diambil mudah. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pelajar KV Keningau Jurusan Teknologi Binaan Bentang Inovasi Di Persidangan Turki

KENINGAU : Pasukan pelajar Kolej Vokasional Keningau yang terdiri daripada tiga pelajar jurusan teknologi binaan telah membentang projek mereka di persidangan dalam talian yang berpusat di Antalya, Turki, pada 18 Februari 2022.

Alesyah Asa, Nur Syahirah Ariffin dan Gabriella George adalah pelajar tahun akhir dan inovasi yang dibentang ini adalah projek tahun akhir mereka.

Pasukan ini telah mengubahsuai sebuah peralatan yang membantu menurap simen secara sama rata di permukaan lantai untuk pemasangan jubin.

Mereka telah memasang motor berkuasa elektrik untuk membolehkan projek ini beroperasi secara automatik.

Pasukan ini pernah memenangi pelbagai anugerah antarabangsa termasuklah hackathon anjuran UNESCO pada tahun 2020 dan geran berjumlah RM 4000 dari The Awesome Foundation Amerika Syarikat pada tahun yang sama.

Pengarah kolej tersebut, Encik Johari @ Jaibet Bin Sabin, mengucapkan tahniah kepada pasukan ini dan memuji usaha mereka kerana telah merekacipta inovasi yang selaras dengan konsep revolusi industri 4.0.

Pembentangan pelajar ini boleh diakses melalui pautan berikut:


Pelajar Sabah Bentang Inovasi Makanan Di Persidangan Colombia

KENINGAU : Jenny Anne Jaibin, pelajar seni kulinari Kolej Vokasional Keningau, telah membentang inovasi makanannya iaitu pasta di persidangan dalam talian Latin American International Conference on Natural and Applied Sciences pada 7 April 2022.

Jenny Anne telah mencipta sejenis pasta yang berbeza dari pasta yang biasa dihidangkan dengan menggunakan dua jenis sayur sebagai bahan utama, bayam dan keladi.

Jenny Anne berpendapat bahawa masyarakat kurang memberi perhatian kepada nutrisi makanan yang diambil dan hanya mengutamakan rasa dan rupa bentuk makanan.

Oleh itu, dia berhasrat untuk memperkenalkan pasta yang berwarna ungu hasil dari warna asli keladi serta mengandungi kandungan nutrisi yang tertinggi memandangkan ianya berasaskan sayur bayam.

Pengarah kolej tersebut, Johari @ Jaibet Bin Sabin, mengucapkan tahniah kepada pelajar ini kerana berjaya menghasilkan inovasi makanan yang berkhasiat dan seterusnya membentang produk ini di persidangan antarabangsa.

Rakaman pembentanganya boleh ditonton melalui pautan berikut:


Misteri Bau Busuk Bawa Penemuan Mayat Kembung, Melecur Di Siling Restoran

TAWAU: Misteri bau busuk dan titisan darah pada siling sebuah restoran di Jalan Chung Thien Vun di sini terjawab apabila satu mayat lelaki ditemukan semalam.

Mayat yang lengkap berpakaian itu ditemukan dalam keadaan kembung dan melecur hampir 70% oleh pemilik restoran pada 10 malam.

Difahamkan sebelum penemuan itu, pemilik yang berusia 40-an tiba di premisnya untuk meninjau keadaan restoran tersebut selepas hampir setahun menutup operasi sejak pelaksanaan Perintah Kawalan Pergerakan tahun lepas.

Bagaimanapun, lelaki itu terhidu bau busuk dari dalam kedai sebelum menemui titisan darah pada siling premis dan segera bertindak menghubungi polis ekoran bimbang berlaku perkara buruk.

Hasil bantuan anggota Jabatan Bomba dan Penyelamat Malaysia, mayat itu berjaya dikeluarkan sebelum dihantar ke Hospital Besar Tawau untuk bedah siasat.

Ketua Polis Daerah Tawau Peter Umbuas ketika dihubungi mengesahkan penemuan mayat itu namun berkata tiada sebarang dokumen pengenalan diri ditemukan.

“Sehingga kini, siasatan masih dijalankan bagi mengesan identiti mangsa dan punca kematian,” katanya sambil menambah kes diklasifikasikan sebagai mati mengejut. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Catat 45 Kematian Akibat Covid-19 Pada Selasa

KOTA KINABALU : Sabah merekodkan 45 kes kematian akibat jangkitan COVID-19 hari ini meningkat berbanding 31 kes semalam, kata Menteri Kerajaan Tempatan dan Perumahan Sabah Datuk Masidi Manjun.

Beliau berkata daripada jumlah itu daerah Tawau merekodkan 17 kematian, Kota Kinabalu (lima) Sandakan (lima), Papar (empat), Penampang (empat), Tuaran, Beluran dan Keningau masing-masing dua kes manakala Kalabakan, Kinabatangan, Beaufort dan Ranau masing-masing satu kes.

“Kes positif COVID-19 pula naik kepada 2,107 kes hari ini berbanding 1,844 semalam, walaupun kes di Kota Kinabalu turun 61 kes tetapi kes meningkat di kawasan lain seperti Kinabatangan yang mencatat peningkatan 47 kes baharu,” katanya dalam kenyataan di sini malam ini.

Masidi yang juga jurucakap COVID-19 Sabah berkata daripada kes baharu hari ini 788 kes adalah lewat daftar antara dua hingga tiga hari selepas tarikh keluar keputusan, 128 kes adalah lewat daftar antara empat hingga lima hari, dan 172 kes adalah lewat daftar melebihi lima hari.

Beliau berkata jumlah kes positif baharu COVID-19 pada hari menjadikan jumlah kumulatif sebanyak 163,372 kes, manakala pesakit COVID-19 yang sembuh seramai 1,590 menjadikan jumlah kumulatif 132,408 orang. – BERNAMA


Perintah Berkurung Di ESSZONE Dilanjutkan Hingga 11 April

KOTA KINABALU, 26 Mac – Perintah berkurung di kawasan perairan tujuh daerah dalam Zon Selamat Timur Sabah (Esszone) yang berakhir esok akan dilanjutkan sehingga 11 April ini.

Pesuruhjaya Polis Sabah Datuk Omar Mammah berkata perintah berkurung dari 6 petang hingga 6 pagi itu meliputi kawasan perairan Tawau, Semporna, Kunak, Lahad Datu, Kinabatangan, Sandakan dan Beluran.

“Perintah berkurung itu diteruskan bagi memastikan kawasan perairan terbabit tidak diceroboh pengganas yang mengancam keselamatan penyelidik antarabangsa menjalankan penyelidikan dan pelancong asing yang melawat pulau peranginan,” katanya dalam kenyataan di sini, hari ini.

Omar berkata perintah berkurung itu juga bagi menjamin keselamatan dan kesejahteraan rakyat Sabah yang menjadi pengguna perairan dan rakyat di kawasan daratan Esszone.

Katanya perintah berkurung itu akan memudahkan penguatkuasaan dan pemantauan terhadap pergerakan bot serta menimbulkan rasa selamat dan yakin kepada pengusaha chalet dan nelayan dengan kehadiran pasukan keselamatan.

“Saya juga memberi kuasa kepada semua ketua polis daerah di Esszone untuk mengeluarkan permit kepada pemohon yang layak bagi tujuan aktiviti perikanan atau ada keperluan mendesak untuk melalui kawasan perintah berkurung itu,” katanya.


Atasi Kehadiran Lebih Satu Juta PTI Dan 200 Ribu Kanak-Kanak Tanpa Kewarganegaraan Di Sabah

KUALA LUMPUR: Ahli Parlimen Sandakan Datuk Stephen Wong Tien Fatt menggesa Kerajaan Persekutuan mengambil tindakan segera untuk menangani masalah pendatang asing tanpa izin (PTI) serta isu kanak-kanak tanpa kewarganegaraan yang telah lama wujud di Sabah.

Kata Wong di seluruh Sabah terdapat melebihi satu juta orang pendatang asing tanpa izin (PTI), manakala kanak-kanak tanpa kewarganegaraan yang berada di Sabah kini telah mencecah 200 ribu orang.

“Masalah ini telah wujud di Sabah selama berpuluh-puluh tahun, dan bertambah serius sehingga keadaan hari ini. Ini adalah kerana kerajaan yang lalu tidak prihatin dan tidak peduli. Kini adalah masanya untuk kita menyelesaikan masalah ini bersama-sama,” kata Wong.

Beliau berkata demikian ketika berucap dalam perbahasan usul terimakasih terhadap Titah diRaja di Persidangan Parlimen hari ini.

Wong yang juga Menteri Kesihatan dan Kesejahteraan Rakyat Sabah berkata sedangkan banyak sektor mengalami kekurangan buruh asing, dan kebanyakan PTI diupah sebagai buruh haram, maka adalah dicadangkan untuk membuka permohonan permit pekerja asing, dimana ia akan mendatangkan tiga kebaikan kepada kerajaan secara keseluruhannya.

Kata Wong, yang pertama, kerajaan boleh mengutip levi dan menambah pendapatan Negara daripada golongan ini.

Selama ini, terdapat pihak yang mengutip levi secara haram. Kerajaan mengalami kerugian tetapi masalah PTI tetap tidak dapat diselesaikan.

“Kedua, melalui pengeluaran atau pemberian working permit, kerajaan memperoleh maklumat terkini golongan PTI, kerja-kerja pemantauan dan pengawalan dapat dilakukan, dan seterusnya mengurangkan masalah sosial di Sabah; Ketiga, PTI yang bekerja sebagai buruh haram terpaksa bersembunyi apabila pihak penguatkuasa menjalankan operasi tangkapan. Seluruh pasaran tidak dapat berfungsi dengan lancar apabila mereka terpaksa bersembunyi dan tidak dapat bekerja. Ini sudah tentu membawa impak negatif kepada ekonomi Sabah,” ujar Wong.

Di samping itu, Wong juga menggesa kerajaan mengiktiraf status kanak-kanak tanpa kewarganegaraan untuk mendapatkan pendidikan dan perkhidmatan kesihatan, agar tidak mendatangkan masalah sosioekonomi dan masalah kesihatan kepada masyarakat.

“Sedangkan golongan PTI dicadangkan berpeluang untuk memohon permit pekerja asing, maka bagi golongan anak-anak mereka yang tidak mempunyai dokumen sah, satu sijil khas boleh dikeluarkan untuk mengiktiraf status mereka sebagai anak-anak kepada buruh asing, mereka sememangnya bukan warganegara, tapi pengiktirafan itu adalah untuk membolehkan mereka menerima pendidikan dan perkhidmatan kesihatan, supaya mereka tidak membawa masalah sosioekonomi kepada masyarakat tempatan,” tambah Wong.

“Manakala bagi golongan kanak-kanak tempatan yang lahir di Sabah dan bapanya adalah warganegara, ibubapa tiada sijil perkahwinan, dan bagi yang lewat berdaftar, permohonan mereka biasanya dikategori di bawah Borang 15A, mereka ini sememangnya Original Sabahan, golongan kanak-kanak ini harus diberi keutamaan supaya pengiktirafan status diberi kepada mereka,” jelas Wong.

Wong juga mengingatkan semua pihak agar jangan cuba memperpolitikkan isu ini, sebaliknya harus bergabung bersama-sama demi kebaikan Sabah.

Selain itu, Wong juga memohon kepada Kementerian Sumber Manusia, agar mengurangkan kadar deposit buruh asing bagi agensi-agensi buruh asing di Sabah.

“Sekarang kadarnya ialah RM250,000, dulu ialah RM50,000. Kenaikan kadar deposit Ini amat membebankan agensi-agensi di Sabah,” kata Wong.

Wong menjelaskan bahawa, tahap antara Sabah dan Semenanjung adalah berlainan. Sebagai contoh, seorang pembantu rumah di Sabah hanya dicaj RM4,500, di Semenanjung pula dicaj RM18,000 oleh agensi buruh asing.

“Ini menunjukkan agensi buruh asing di Sabah tidak berupaya untuk bayar deposit yang begitu tinggi kerana caj rendah dan peniaga di Sabah memang tidak berupaya untuk bayar caj yang tinggi. Memandangkan tahap masih berlainan, saya harap Kementerian Sumber Manusia dapat mengurangkan deposit buruh asing dan kembali ke kadar lama, demi meringankan beban agensi-agensi di Sabah,” kata beliau. – SabahNewsToday


Seksa anak kerana tidak sayang

ANKARA: Seorang wanita tergamak menyuntik cecair peluntur dan sabun ke dalam tubuh bayinya dan mencederakan mangsa dengan pisau pencukur dengan alasan sudah tidak lagi menyayangi anaknya itu.

Kejadian yang dilaporkan berlaku di Istanbul, Turki baru-baru ini, terbongkar apabila wanita terbabit, Elif K menyerah diri kepada polis dan membuat pengakuan itu selepas kali ketiga anaknya yang berusia 18 bulan, Eylul dimasukkan ke hospital, lapor Daily Mail.

Dia yang dihadapkan ke mahkamah, didapati bersalah atas tuduhan itu, tetapi hukuman terhadapnya akan diputuskan kemudian.

“Saya menyeksanya kerana tidak mempunyai perasaan sayang terhadap anak. Saya menyuntik peluntur dan cecair sabun ke dalam telinga, hidung dan pusat hingga dia berdarah.

“Saya membawanya ke hospital untuk diberi rawatan namun, saya terus menyeksanya semula,” katanya kepada pendakwa raya.

Sebelum kejadian itu, suaminya, Eray K menyedari ada sesuatu yang tidak kena dengan anak bongsunya apabila sering sakit dan merujuknya ke hospital selepas didapati mengalami pendarahan dari telinga dan pusat serta lebam seluruh badan.

Keadaan kesihatan bayi itu yang semakin teruk menyebabkan wanita terbabit disiasat dua kali tetapi dilepaskan sebelum dia akhirnya menyerah diri kepada polis. – Agensi


Jalan Paitan-Kanibongan Terputus Hubungan

BELURAN: Jalan raya Paitan ke Kanibongan terputus hubungan akibat tanah runtuh di Kilometer 127.5, berdekatan Kampung Kubambangan, dekat sini, semalam.

Dalam kejadian jam 11.30 malam, sebuah bangunan Loji Rawatan Air Paitan turut ranap bersama runtuhan berkenaan.

Ketua Polis Daerah Beluran Superintendan Kassim Muda berkata, kejadian dipercayai berpunca daripada hujan lebat berterusan di kawasan terbabit sejak kebelakangan ini.

“Kejadian itu mengakibatkan jalan raya utama berdekatan Loji Rawatan Air Paitan mengalami keretakan tanah yang besar.

“Pada masa sama bangunan kuarters loji air menggelongsor akibat runtuhan tersebut. Bagaimanapun tiada kemalangan jiwa dilaporkan kerana rumah tersebut tidak didiami oleh pekerja.

“Akibat runtuhan itu, laluan jalan raya terputus dan tidak dapat di lalui,” katanya dalam kenyataan media, hari ini.

Menurutnya, Jabatan Kerja Raya sudah dimaklumkan untuk mengambil tindakan baik pulih agar laluan berkenaan dapat dilalui semula.

“Papan tanda amaran dipasang bagi memberi amaran kepada pengguna jalan raya,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Jufazli Mahu Kongsi RM100 Juta Kepada Rakyat miskin di Malaya, Sabah & Sarawak Jika Menang Saman Terhadap Tun M & PDRM

Julfazli bebas, mohon sumbangan untuk biaya saman Kerajaan

“Rakyat Malaysia boleh memberi sumbangan bagi menampung kos guaman saya sebanyak RM 50 Ribu bagi menjayakan saman sivil RM100 Juta kepada kerajaan Mahathir Mohamad..” – Julfazli Shi

Pemilik akaun Facebook, Jufazli Shi Ahmad yang didakwa b!iadap serta mengh!na Perdana Menteri, Tun Dr. Mahathir Mohamad pada 22 mac lalu secara rasmi bebas dari tahanan polis.

KENYATAAN MELALUI FACEBOOK JUFAZLI SHI AHMAD HARI INI

EPISODE SINGA TUNJUK TARING: MAHATHIR MOHAMAD “MEMPERGUNAKAN” KAKAK SAYA SEBAGAI MANGSA TANGKAPAN POLITIK & PENDAKWAAN POLITIK DALAM MALAYSIA AGAR SAYA BERHENTI MELAWAN PERDANA MENTERI DIKTATOR DI PUTRAJAYA

Dear Rakyat Malaysia Baru,“Penculikan Politik” 16 March 2019 oleh Kerajaan Diktator Mahathir Mohamad & PDRM telah menggunakan kakak saya, Nurazimah Binti Shi Ahmad sebagai mangsa tangkapan politik untuk menakut-nakutkan saya supaya saya berhenti bersuara mengkritik Mahathir Mohamad.

Malah,Ada 7 kesalahan jenayah utama yang dibuat oleh kerajaan diktator Mahathir & Polis-Polis Mahathir dalam tangkapan politik & penculikan politik ini:-

1) Salah Tangkapan: PDRM Menahan Orang Yang Tidak Melakukan Jenayah2) Tidak Ada Waran Tangkap & Waran Geledah Rumah Pada 16 March 20193) Tidak Membenarkan Saya Melantik Peguam & Berjumpa Dengan Peguam Serta Keluarga Saya4) Permohonan Reman Yang Melanggar Perlembagaan Persekutuan Malaysia kerana bermotifkan politik5) Siasatan Politik & Pembasuhan Otak Berbaur Ugutan ke atas saya dan memaksa saya menyokong kepimpinan diktator Mahathir Mohamad6) Tangkapan Ke atas Kakak Saya & Pendakwaan Yang Bermotifkan Politik7) Tangkapan Politik Kedua ke atas Jufazli Shi Ahmad Pada 20 March 2019: Tidak Ada Waran Tangkap & PDRM Memaksa Saya Menjawab Soalan Siasatan Politik

Sehubungan dengan itu,Saman RM 100 Juta akan kita tetap teruskan bermula minggu hadapan.Saya perlukan bantuan kewangan rakyat Malaysia Baru untuk menanggung kos guaman sebanyak RM 50 Ribu bagi menjayakan saman sivil ini.Saman sivil ini bertujuan untuk memberi pengajaran kepada kerajaan diktator Mahathir & PDRM agar berhenti mencabul kedaulatan undang-undang dan mencabul keluhuran Perlembagaan Persekutuan Malaysia demi memuaskan nafsu politik mereka mengganggu kebebasan rakyat bersuara.

Sumbangan ikhlas anda boleh dimasukkan kepada:-Akaun: MaybankNo. Akaun: 160027329567Nama: Jufazli Shi AhmadNo. WhatsApp: 011-60602676

Jika kita menang saman sivil RM 100 Juta ini, saya akan kongsi duit kemenangan itu bersama rakyat miskin di Malaya, Sabah & Sarawak serta penyumbang dana ini.

Inikalilah Mahathir Mohamad kalah teruk untuk kali kedua dengan Jufazli Shi Ahmad.

Yang Benar & Yang Paling Berani,JUFAZLI SHI AHMADHERO BARU MALAYSIA BARUPENGKAJI & PENGANALISIS POLITIK BEBASGRADUAN MASTER SAINS POLITIK (2015)GRADUAN SARJANA MUDA SEJARAH (2012)


Tewas 3-0 Kepada Perak, Sabah Perlu Bangkit Buru Kemenangan

KOTA KINABALU: Kekalahan 0-3 kepada Perak dalam aksi pembukaan Piala Malaysia perlu dijadikan pengajaran untuk Sabah bangkit memburu kemenangan apabila turun menentang Pulau Pinang di Stadium Bandaraya, Pulau Pinang, esok.

Pengendali Sabah, Jelius Ating, berkata kekalahan itu memang mengecewakan mereka namun ia bukanlah penamat kerana saingan masih di peringkat awal.

“Kekalahan memang mengecewakan tetapi perlu sedar kekalahan bukan penamat dalam saingan Piala Malaysia ini tetapi ia permulaan cuma keputusannya kurang baik dan menjejaskan sedikit rentak kami.

“Kami akan berusaha untuk memenangi perlawanan esok, bukan senang untuk bangkit daripada kekalahan tetapi ia bukan mustahil juga, kini terpulang kepada pemain bagaimana mereka menanganinya,” katanya ketika dihubungi, hari ini.

Jelius berkata, kemenangan dalam aksi malam esok juga penting bagi memastikan mereka terus berpeluang untuk melepasi saingan peringkat kumpulan.

“Saingan Piala Malaysia bukanlah mudah kerana kedudukan hanya ditentukan dalam enam perlawanan saja.

“Adalah penting untuk kita supaya tidak terus keciciran mata dan oleh sebab itu kita perlu memenangi aksi bertemu Pulau Pinang,” katanya.

Jelius berkata, beliau kemungkinan besar akan mengekalkan kesebelasan utama untuk aksi di Pulau Pinang.

“Cuma saya mungkin akan pertimbangkan untuk menyenaraikan Maxsius (Musa) dalam kesebelasan utama bagi menggantikan Jenius (Karib), kita akan lihat nanti macam mana,” katanya.


Sabah rancang bina kawasan penyimpanan air daerah atasi masalah bekalan ketika kemarau

PENAMPANG, 24 Mac – Kementerian Pembangunan Infrastruktur Sabah sedang dalam perancangan untuk mewujudkan kawasan penyimpanan air di setiap daerah di negeri ini sebagai kaedah baharu bagi mengatasi masalah kekurangan bekalan air semasa musim kemarau.

Menterinya Datuk Peter Anthony berkata konsep kawasan penyimpanan air yang sedang direka bentuk itu boleh mampu menampung keperluan air untuk jangka masa tiga hingga empat bulan.

“Kaedah membekalkan air menerusi kawasan penyimpanan air ini tidak pernah dilakukan sebelum ini. Ini adalah kaedah baharu dan pendekatan jangka panjang bagi menghadapi musim cuaca panas dan kekurangan hujan yang pada kebiasaanya berlaku pada Januari hingga April.

“Kawasan penyimpanan air itu akan (menyedut) air sungai untuk disimpan bagi menghadapi musim kemarau,” katanya kepada pemberita selepas melepaskan peserta larian Sambutan Hari Air Sedunia 2019 peringkat Sabah di sini, hari ini.

Sementara itu, ditanya mengenai penggunaan air laut sebagai alternatif mengatasi masalah air di Sabah, Peter berpendapat kaedah berkenaan kurang sesuai dilaksanakan memandangkan Sabah masih mempunyai sumber air daripada sungai dan tasik selain kos pemprosesan air laut agak mahal.

Namun, Peter tidak menolak kemungkinan kaedah itu akan digunakan sekiranya bekalan air daripada sungai dan tasik di Sabah semakin berkurangan pada masa akan datang.

Dalam perkembangan berkaitan, Peter berkata, sebanyak enam daripada 14 loji air di Sabah berada pada tahap kritikal berikutan bacaan paras air di loji berkenaan semakin berkurangan akibat cuaca panas dan kekurangan hujan melanda negeri itu ketika ini.

Keenam-enam loji terbabit terletak di beberapa kawasan di Tawau dan Semporna, katanya.

Bagaimanapun, Peter berkata, bacaan paras air di loji terbabit masih terkawal dan pihaknya akan mengambil beberapa alternatif termasuk menghantar bekalan air ke kawasan terjejas dan melakukan pembenihan awan sekiranya cuaca panas dan kurang hujan masih berlarutan.

“Tetapi, buat masa ini, pembenihan awan belum diperlukan memandangkan ada hujan turun dalam beberapa hari ini,” katanya.


Belanjawan Sabah 2021 Peruntuk RM4.303 Bilion

KOTA KINABALU: Belanjawan pertama kerajaan Gabungan Rakyat Sabah (GRS) yang dibentangkan hari ini menyaksikan peruntukan sebanyak RM4.303 bilion disediakan untuk menampung perbelanjaan perbekalan dan pembangunan di Sabah tahun depan.

Belanjawan bertemakan Rakyat Sejahtera Ekonomi Mapan itu mencatat lebihan bernilai RM178.7 juta berdasarkan unjuran hasil RM4.481 bilion yang disasar diperolehi Sabah pada 2021.

Jumlah belanjawan pada tahun depan itu turut menyaksikan peningkatan kira-kira RM160 juta berbanding RM4.143 bilion yang disediakan kerajaan pimpinan Parti Warisan Sabah (WARISAN) dalam belanjawan tahun ini yang dibentang pada November tahun lalu.

Ketua Menteri Sabah, Datuk Hajiji Noor, berkata peningkatan peruntukan belanjawan pada tahun depan disokong unjuran perolehan hasil yang lebih baik berbanding tahun ini.

Katanya, hasil RM4.481 bilion yang diunjur pada tahun depan membabitkan peningkatan tujuh peratus atau RM289.54 juta berbanding RM4.192 bilion hasil yang diunjur oleh kerajaan WARISAN bagi tahun ini.

“Peningkatan hasil ini adalah kerana wujudnya sumber hasil baharu daripada kutipan cukai jualan negeri membolehkan hasil cukai menyumbang sebanyak RM2.22 bilion atau bersamaan 50 peratus daripada keseluruhan jumlah hasil.

“Hasil bukan cukai pula diunjur menyumbang sebanyak RM1.805 bilion atau 40 peratus, manakala Terimaan Bukan Hasil menyumbang sebanyak RM455.89 juta atau 10 peratus,” katanya ketika membentangkan Belanjawan Sabah 2021 di Dewan Undangan Negeri (DUN) Sabah hari ini.

Cukai jualan ke atas produk petroleum, katanya diunjur sebagai penyumbang terbesar anggaran hasil Sabah pada tahun depan berjumlah RM1.25 bilion atau mewakili 27.9 peratus, diikuti cukai jualan minyak sawit mentah yang sebanyak RM787.5 juta atau 17.6 peratus daripada anggaran hasil tahun depan.

“Kerajaan negeri akan memastikan hasil melalui kutipan cukai jualan ini dimanfaatkan dengan sebaik-baiknya untuk perbelanjaan pembangunan dan kesejahteraan rakyat Sabah,” katanya.

Hajiji yang juga Menteri Kewangan negeri, berkata pandemik COVID-19 yang melanda dunia memberi impak ketara terhadap prestasi kutipan hasil kerajaan negeri dengan hampir semua sumber hasil negeri terjejas pada tahun ini.

“Anggaran hasil disemak tahun 2020 diunjur berkurang sebanyak 17 peratus atau RM721.42 juta kepada RM3.471 bilion berbanding anggaran asal.

“Pengurangan ini disebabkan pengeluaran dan purata harga minyak mentah dunia yang lebih rendah menyebabkan kutipan hasil daripada sumber ini turut terjejas,” katanya.

Katanya, kutipan hasil sebenar royalti petroleum pada tahun ini adalah RM1.13 bilion berbanding anggaran asal berjumlah RM1.7 bilion, manakala kutipan hasil cukai jualan minyak sawit mentah diunjur berkurang kepada RM793 juta berbanding anggaran asal tahun ini sebanyak RM825 juta.

“Pengurangan ini adalah disebabkan pengeluaran yang lebih rendah walaupun harga minyak sawit mentah berada di paras yang baik,” katanya.

Sementara itu, Kementerian Kewangan negeri kekal sebagai penerima terbesar belanjawan Sabah tahun depan dengan sebanyak RM1.747 bilion disediakan untuk perbekalan dan RM5.8 juta untuk pembangunan.

Ia diikuti Kementerian Kerja Raya negeri dengan RM762 juta perbelanjaan perbekalan dan RM233.69 juta untuk pembangunan, manakala Jabatan Ketua Menteri menerima RM471.68 juta perbelanjaan perbekalan dan RM169.64 juta untuk pembangunan. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


APMM Tahan Lima Nelayan Warga Indonesia Bersama Pukat Tunda Di Kota Belud

KOTA KINABALU, 4 Julai – Agensi Penguatkuasaan Maritim Malaysia (APMM) Sabah menahan sebuah bot pukat tunda bersama tekong serta empat awak-awak warganegara Indonesia kerana disyaki melanggar syarat lesen menunda ikan di bawah tiga batu nautika di Pulau Usukan, Kota Belud, semalam.

Pengarah Maritim Sabah, Laksamana Muda Maritim Kamaruszaman Abu Hassan berkata bot pukat tunda terbabit ditahan dalam satu operasi khas di perairan berkenaan kira-kira 6 petang.

“Hasil pemeriksaan mendapati bot pukat tunda berkenaan dikendalikan oleh seorang tekong dan empat awak-awak warganegara Indonesia dengan muatan pelbagai jenis ikan dianggarkan sebanyak 100 kilogram. Kesemua tangkapan dan rampasan telah dibawa ke jeti Maritim Negeri Sabah untuk siasatan lanjut mengikut Akta Perikanan 1985,” katanya dalam kenyataan di sini, hari ini.

Dalam pada itu, Kamaruszaman berkata operasi khas berkenaan dijalankan sebagai usaha membendung aktiviti pengeboman ikan yang giat dilakukan oleh sekumpulan nelayan tidak bertanggungjawab.

Bagaimanapun, katanya, sepanjang operasi tersebut dilaksanakan belum ada tangkapan dibuat kerana tiada aktiviti pengeboman ikan dikesan memandangkan aktiviti terbabit turut bergantung kepada faktor keadaan cuaca di laut, dan pada masa sekarang keadaan cuaca di laut tidak menentu.

“APMM Sabah akan melakukan operasi bersama agensi berkaitan bagi memantau dan mengekang aktiviti pengeboman ikan daripada terus berleluasa dan menjual ikan itu kepada orang ramai,” katanya.

Komuniti maritim juga diminta memberi kerjasama kepada pihak berkuasa dengan menyalurkan sebarang maklumat mengenai jenayah di laut menerusi talian 088-270165.


7 Ribu Penduduk DUN Apas Terjejas PKP Terima Bantuan Bekalan Makanan, Wang Tunai

TAWAU; 22 MEI 2020 (Jumaat) – Kira-kira 7 ribu penduduk di kawasan Dewan Undangan Negeri (DUN) Apas menerima bantuan bekalan makanan asas serta wang tunai sepanjang tempoh penguatkuasaan Perintah Kawalan Pergerakan (PKP), Bulan Ramadan dan menjelang Hari Raya Aidilfitri.

Ahli Dewan Undangan Negeri (Adun) Apas, Datuk Nizam Abu Bakar Titingan berkata, walaupun ketika ini negara masih berdepan Pandemik COVID-19, pihaknya sentiasa tampil menyalurkan bantuan kepada penduduk yang memerlukan dan terjejas pendapatan semasa PKP.

Datuk Nizam yang juga Ketua Bahagian Parti Pribumi Bersatu Malaysia (BERSATU) Tawau berkata, penerima bantuan itu terdiri dalam kalangan asnaf, warga emas, ibu tunggal dan Orang Kurang Upaya (OKU).

Beliau berkata demikian kepada pemberita RTM selepas mengagihkan juadah Berbuka puasa berupa Bubur Lambuk dan kuih-muih dengan kerjasama Srikandi BERSATU Tawau kepada pengguna Jalan Raya di JalanTun Hamdan, di Tawau.

Mengulas lanjut, Datuk Nizam berkata, pengagihan juadah itu sudah tentu mengeratkan lagi silaturrahim antara pemberi dan penerima termasuk yang berbeza agama dan kaum.

Katanya, ia secara tidak langsung meningkatkan semangat kekitaan dan perpaduan dalam kalangan masyarakat selain menyemai sikap saling hormat-menghormati terhadap sambutan dan perayaan agama lain.

Dalam pada itu, Datuk Nizam sentiasa mengingatkan kepada masyarakat Tawau agar terus patuh pada PKP, Prosedur Operasi Standard (SOP) yang ditetapkan pihak kerajaan serta memastikan keselamatan diri termasukmengamalkan norma baharu sepertimenjaga jarak sosial ketika berada diluar.


Penduduk Kampung Mohon Jambatan Gantung Berusia Lebih 30 Tahun Diganti

SANDAKAN : Jambatan gantung Sungai Batang yang berusia lebih 30 tahun di Kampung Nelayan Tengah dekat sini perlu digantikan dengan jambatan lebih kukuh untuk kegunaan penduduk terutama pelajar.

Pemimpin Pembangunan Masyarakat Sungai Manila Isgau Abdullah berkata jambatan sepanjang 150 meter itu telah usang dan dinaik taraf daripada bahan kayu sepenuhya kepada struktur sokongan konkrit serta jaringan dawai dengan laluan berkayu kira-kira 20 tahun lepas.

“Peruntukan RM100,000 untuk membaik pulih jambatan ini telah dimohon dan diproses oleh Majlis Perbandaran Sandakan (MPS) pada 28 Nov lepas tetapi dengan keadaan sekarang, jumlah itu sudah tidak memadai, mungkin perlu sekitar RM500,000 untuk membina jambatan baharu yang lebih kukuh,” katanya.

Beliau berkata demikian kepada pemberita ketika menyertai gotong-royong membaiki jambatan itu bersama penduduk kampung hari ini.

Semalam, tular gambar oleh Bernama mengenai pelajar yang memulakan sesi persekolahan berdepan bahaya kerana terpaksa melalui jambatan itu untuk ke sekolah sekali gus mengundang simpati warganet yang meminta pihak berwajib membaikinya dengan segera.

Isgau berkata buat sementara, Ahli Dewan Undangan Negeri (ADUN) Sungai Manila Mokran Ingkat dan ADUN dilantik Datuk Suhaimi Nasir, yang juga Ketua UMNO Bahagian Libaran, telah menyalurkan dana untuk menggantikan kayu yang patah serta tercabut di jambatan itu.

Beliau berkata kira-kira 90 peratus penduduk Kampung Nelayan Tengah dan Kampung Pampang menggunakan jambatan itu sebagai laluan utama untuk ke Sekolah Kebangsaan Sibugal Besar, bersolat jumaat di Masjid Nurul Hidayah dan menaiki bas awam di Kampung Sibugal Besar.

Katanya jurutera Unit Penyelarasan Pelaksanaan dan jurutera MPS dijadual meninjau jambatan itu Khamis ini serta membuat penilaian semula berdasarkan peruntukan RM100,000 yang telah dimohon.

Penduduk Kampung Nelayan Tengah, Hajiril Hajid, 62, meskipun bersyukur kerana belum pernah berlaku insiden yang tidak diingini namun meminta kerajaan mengambil tindakan segera kerana keadaan semasa jambatan itu boleh mengundang bahaya kepada pengguna.

“Antara perkara yang merisaukan ialah keadaan sungai ini yang mempunyai buaya. Kita tidak mahu ada insiden membabitkan haiwan ganas itu lebih-lebih lagi jambatan ini sering digunakan anak-anak untuk ke sekolah,” katanya yang juga seorang nelayan.

Pesara tentera, Azman Beddu, 44, dari kampung sama pula berkata langkah berhati-hati yang terpaksa diambil oleh pelajar ketika melalui jambatan itu juga telah menyebabkan mereka selalu lambat ke sekolah.

“Kami juga tidak ada masjid dan jambatan inilah yang membolehkan kami menunaikan solat Jumaat di Kampung Sibugal Besar,” katanya.

Tinjauan Bernama mendapati beberapa kabel di bahagian bawah jambatan itu telah putus manakala kayu yang dipasang di sepanjang laluan patah atau tercabut dan hanya disokong oleh jaringan dawai.

Semasa dinaik taraf kira-kira 20 tahun lepas, jambatan itu mampu menampung berat sehingga 1,000 kilogram pada satu-satu masa. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost